Мактублар: 03. Туғадиган ким – Иккинчи мактуб\nМанзилингиз:Муслимаат»Оила ва жамият»Мактублар»Мактублар: 03. Туғадиган ким – Иккинчи мактуб\nBy Muslimaat on\t Fevral 25, 2017 Мактублар\nАссалому алайкум, дадаларнинг энг яхшиси! Соғ-омонмисиз?\nТурмуш ташвишлари билан бўлиб, бизни унутиб қўйганингиз йўқми? Унутиб ҳам кўринг-чи! Бу, эрталаб ишга кетаётиб, иссиққина овқат чиқариб юборганингиздан маълум. Суюнчингизни ҳам олдим, раҳмат! Лекин са-ал “чўғи” камроқми?\nМайли, “Оз бўлсаям баракасини берсин!” деймиз-да.\nМабодо, кўнглингизга тегадиган гаплар айтган бўлсам, узр сўрайман. Айбимни ювиш мақсадида сизга “сюрприз” қилмоқчиман. Ҳой, хаёлларга берилмай қўяқолинг, “сюрприз”им “кир ювадиғон мошина”ям, “рангли дилбузар” ҳам эмас! Яъни туғруқхонада содир бўлган энг ичакузди ҳангомалардан сизни бохабар қилмоқчиман.\nШу десангиз, кеча бир ёшгина келинчакни келтиришганди. Бирор хонадоннинг арзандаси бўлса керак, эрка-тантиқроқ ўсгани юз-кўзидан, хатти-ҳаракатларидан шундоқ кўриниб турибди. Муомаланиям “синдираркан”, ким савол сўраса, осмондан тушгандай қарс-қурс жавобларни беради, денг.\nХуллас, туғруққа тайёрлаётган дўхтирларни салкам жинни қилаёзибди. Кутилмаганда қаватимизда бирдан югур-югур бошланди. Туғруққача тайёргарлик бўлимида ётган аёллар йўлакка чиқиб олишган. Ичкаридан эшитилаётган қий-чув тўполон овозига тушунолмай лол бўлиб турсак, рангги докадай оқариб, ҳамшира чиқиб келди. Ўтиш йўлагида воқеанинг ривожини кутиб туришган аёлларнинг довдираб келаётган ҳамширани худди йўлтўсарлардек ўраб олиб, баравар савол ёғдира кетганларини кўриб, кулгим қистади. Четдан қараган одамга аёлларнинг бу ҳолати айнан хорижлик журналистларни эслатиб юборади. Улар шов-шувли воқеаларни ўз газеталарида ҳаммадан биринчи бўлиб ёритиш мақсадида жон бериб ишлайдилар. Фақат шифохонадаги аёлларнинг фарқи, қўлларида микрофон, диктофон ва суратга тушириш аппаратининг йўқлигида! Яна битта фарқи, елиб-югуриб ишлайдиган мухбирлар сал “ихчамроқ” бўлишади…\n“Қуршов”да қолган ҳамшира дудуқлана-дудуқлана нима дейди, денг?\n– Ўзи шу бугун ишга келмасам бўларкан. Бунақа бўлишини билганимда бошқа биров билан ўрин алмашиб олардим. Одам деганам шунақа бўладими? Ота-онаси қанақа тарбия берган унга, ҳайронман! Қизларини шоша-пиша узатишни билишади-ю, аввал ҳаётга тайёрми-йўқлигини ҳисобга олишмайди. Асабийлашганимга қон босимим ошди-ёв…\n– Нима бўлди, тушунтириб гапирсангиз-чи? – қизиқувчанлиги билан орамизда танилиб қолган Заҳро гапга аралашди.\n– Нима бўларди, билагига уланган осма укол нинасини юлиб отворди-да, югуриб деразанинг олдига борди. Қўрқиб кетганимиздан ўтакамиз ёрилаёзди. Тағин иккинчи қаватда бўлсак! Яхшиям, ҳаво совуқ. Қуёш йўқлиги учун деразалар ёпиқ. Ҳай-ҳайлашиб, зўрға тинчлантирдик, – бўғилди ҳамшира.\n– Ҳозир аҳволи яхшими? – дея, хавотирланганимдан гапга аралашганимни билмай қолдим. Ахир, учинчи бор туғруқхонага тушган бўлсам ҳам, бунақасини илк бор эшитяпман-да!\n– Хайрият, сал тинчиди. Тепасида беш киши парвона бўлиб ўтирибди, тўғрироғи, қўриқчи бўлиб, – деганча аёл “тўсиқ”ни ёриб ўтмоққа уринди.\nАммо уни осонликча қўйиб юборадиган аҳмоқ бор эканми? У ҳолда, зерикаётган аёлларни яна ким “қайноқ” янгиликлардан бохабар қилади?\n– Тағин нима дейди, денг? – амаллаб аёлларни ёриб ўтганча менга томон одимлади ҳамшира.\n– Нима дейди? – ҳар галгидек Заҳронинг қизиқиши ҳамманикидан устун келди.\n“Ким туғса-туғаверсин, аммо мен туғмайман, уйимга кетаман!” дея йиғлаб ётибди. Шунга пастдан уйидагиларини чақиришга кетяпман… – шундай деди-ю, ҳамшира бир амаллаб биздан йироқлашишга муваффақ бўлди. У кетиши билан “маҳаллий мухбирлар” ўртасида муҳокама бошланиб кетди:\n– Бу келинга нима бўлган ўзи? Ҳомиладор у бўлса, унинг боласини ким туғиши керак экан?\n– Э-э, ёш бўлганидан кейин оғзига келганини гапираверади-да!\n– Ҳа-а, ОНА бўлиш осон эканми? Шунинг учун ҳам “Аёлнинг жони қирқта!” дейилган-да!\nОрадан сал ўтмай, елкасига оқ халат ташлаган йигит билан ўрта ёшлардаги бир аёл ҳовлиққанча чиқиб келишди. Онаси билан турмуш ўртоғи шекилли. Ёки қайнонасимикин?\nТўпланган хотинларга яхши мавзу топилди. Энди улар воқеа ечимининг тагига етмасдан туриб, “мухбирлик” қолиб, “изқуварлик”дан асло воз кечишмайди, дея ўйладим. Айтганимдек, пешинги муолажалариям эсларидан чиққан кўринади, навбатчи ҳамшира уларни бирма-бир зўрға чақириб олди.\nЭ-э, буниси ҳолва! Буларни қўя турайлик, энди гапни бошқа ёқдан эшитинг.\nЎтган куни ажойиб ва ғаройиб ҳолат рўй берди. Учинчи қаватда даволанишга ётган келинчакнинг бир “куйдирги” эри бор экан. На хотинининг ҳолидан тузук-қуруқ хабар оларкан, на келганида яхши муомала қиларкан. Эри келиб-кетганидан кейин шўрлик палатага кириб олиб, роса йиғларкан. Бир куни аёлнинг қон босими кўтарилиб кетибди. Дўхтир сабабини билишга уринибди. Ноилож қолган жувон жонидан ўтиб кетгани учун бор гапни дўхтирига айтиб беришга мажбур бўлибди.\n“Шунақами? Ҳали у номард жони қил устида турган ҳомиладор аёл билан ҳазиллашишга журъат қиляптими? Худо кўрсатмасин, эртага болангизга бир нарса бўлса, ўзининг айбдор эканини тан олармикин, ёки яна бор айбни бизга ёки сизга ағдариб, ўзи сувдан қуруқ чиқиб турармикин? Шошмай турсин, мен унга ҳомиладор аёлга қандай муомала қилиш кераклигини ўргатиб қўяман! Ўша бетайин эрингиз келганида секингина мени чақиринг. Ўзим боплайман!” дебди дўхтир.\nУ келгач, гапни узоқдан бошлабди:\n“Баъзи бир номард оталар бор. Хотини туғаётган паллада иложи бўлса, туғруқхонагаям келмайди. Укам, сиз жуда мард экансиз. Мана, ҳар куни келиб, далда бўляпсиз. Хабарингиз бор, хотинингизнинг қон босими тез-тез ошиб турибди. Бу туғруққа жиддий хавф солади. Ўзингиз бир намуна кўрсатиб, то гўдак дунёга келгунигача хотинингизнинг ёнида турсангиз!” дея бир амаллаб, авраб кўндирибди.\nЭртасига аёл туғруқ хонасига олинибди. Хотинининг олдига “қўриқчи” бўлиб эр ҳам киритилибди. Бир маҳал хотинининг бошидан ўтаётган оғир ва даҳшатли жараёнларни, жон талашиб чинқиришларини кўрган эрнинг мазаси қочиб, “шилқ” этиб ҳушидан кетиб қолибди! Шўрлик дўхтирлар туғаётган аёл бу ёқда қолиб, ҳушдан кетган эрни ўзига келтириш учун югуришга тушибди.\nТавба қилдим, туғадиган хотини, ҳушдан кетган эри бўлса-я? Юракдан ҳам берган экан-да! Ана сизга, баъзи “муҳтарам” эркакларнинг асл башараси!.. Зора шу “тарсаки”дан сўнг хотинининг қадрига етадиган бўлса, дея ўйладим.\nЎша дўхтирни кўрмаган бўлсам-да, унга нисбатан қалбимда чуқур ҳурмат ҳисси уйғонди. Кошки, кошки ҳамма унга ўхшаса, ўхшай олса!.. Ўша аёл дўхтир бўлса бордир, бу муҳим эмас, асосийси, у – ҳақиқий ва мард ИНСОН!\nБиласизми, нимани ўйлаб қўйдим? Худо хоҳласа, то уйга кетгунимгача ўша шифокор билан бир бор бўлсин кўришиб, қалбимда ғунчалаган туйғуларимни изҳор қилишга ҳаракат қиламан.\nШунақа гаплар… Беморлар муолажадан аввал кўпроқ МЕҲРга муҳтождирлар! Баъзи пайтларда “Нимага шифокорликка ўқимаган эканман-а?” дея ўйлаб қоламан. Аммо… муолажадан қўрқаман-да!\nБўпти, қолган гапларни кейин ёзаман. Кечки муолажаларим бошланиб қолди. Учинчи мактуб орқали кўришгунча, хайр! Ҳа, айтганча, мактубларимни йўқотманг. Эсон-омон уйга борсам, биргаликда қайта ўқиб, “Ўткан кунлар”ни эслаймиз.\nКумушингиз 2012 йил.


Паралимпия. 32 нафар спортчимиз 31та медални қўлга киритди / Olamsport.com\n13:50Суарес Бартомеу билан эсдалик учун расмга тушишдан бош тортди\t0 13:28Теннис афсонаси етти йиллик қамоқ жазоси олиши мумкин\t0 13:01Кутилмаган хабар: Майя Чимаев билан жанг қилишни истамаяпти\t0 12:40Гамбург. Стефанос Циципас чорак финалда\t0 12:18"Челси" Кепа Аррисабалагани ижарага бериб юборишга рози\t0 11:55Спортчилар ижтимоий тармоқларда\t1 11:34ЎзДЖТСУ 65 ЁШДА! Кўзгуда – теннис, бадминтон назарияси ва услубияти кафедраси\t0 11:13"Йил жанги"га даъвогар тўқнашув! Адесанья - Коста. Икки енгилмас, турли услуб, икки хил характерли жангчилар + ПРЕВЬЮ\t1 10:52УЕФА Суперкубоги учрашувининг энг яхши футболчиси маълум + ФОТО\t0 10:31"Ролан Гаррос"га қуръа ташланди, Жокович швед, Надаль беларусликка қарши кортга чиқади\t0 10:10Майк Тайсон Жошуа билан жанг ўтказишни режалаштирмоқда\t1 09:49Сирдарё вилоятида спорт мусобақалари бўлиб ўтди\t0 09:28Ўзбекистон ўсмирлари Тожикистон U-16 терма жамоасини мағлуб этди\t0 09:07UFC 253. Адесанья - Коста оқшомининг тўлиқ карди (Барча жанглар рўйхати)\t0 08:46Ханчжоу-2022, Париж-2024: Диққат марказида Гимнастика федерацияси тақдимоти\t0\nПаралимпия. 32 нафар спортчимиз 31та медални қўлга киритди\nТеглар : ПаралимпияЎзбекистонРио\nЎзбекистон спортчилари учун XV Паралимпия ўйинлари якунланди.\nТўрт йилликнинг энг нуфузли мусобақасида 5та спорт турида 32 нафар спортчи билан иштирок этган паралимпиячиларимиз якундан тарихий натижани қайд этишди.\nАна шу 32 нафар спортчимиз мусобақада жами 31та медални қўлга киритишди. Медаллардан 8тасининг олтин эканлиги ҳар биримизга фахру ифтихор бахш этади. Шунингдек, терма жамоамиз ҳисобида яна 6та кумуш ҳамда 17та бронза медали ҳам бор.\nУшбу натижа эвазига Ўзбекистон терма жамоаси Осиё қитъасида умумжамоа ҳисобида ўзи учун биринчи ўринни нақд қилган Хитойдан сўнг иккинчи поғонани банд этди. Мустақил Давлатлар Ҳамдўстлиги мамлакатлари орасида эса Украинадан сўнг иккинчи ўринни эгалладик. Украина умумжамоа ҳисобида кучли учликни якунлаб тургани диққатга сазовор.\nТерма жамоамизга энг кўп олтин медалларни дзюдочиларимиз тақдим этишди. Ўз вазн тоифаларида Шерзод Намозов, Ўткиржон Ниғматов, Одил Тулендибоев барча рақибларини мағлубиятга учратиб, шохсупанинг энг юқори поғонасига кўтарилишди.\nБундан ташқари, диск улоқтириш баҳсларида Ҳусниддин Норбеков, найза улоқтиришда Александр Свечников ҳамда Нозимахон Қаюмова, сузиш мусобақасида Фотимахон Амилова ва Фирдавсбек Мусабековлар ҳам олтин медал билан тақдирланишди.\nЎзбекистон ўсмирлари Тожикистон U-16 терма жамоасини мағлуб этди 0\nЎзДЖТСУ 65 ЁШДА! Кўзгуда – таълим сифатини назорат қилиш бўлими 0


Шавкат Мирзиёев Қозоғистоннинг биринчи даражали "Дўстиқ" ордени билан мукофотланди - 15.03.2018, Sputnik Ўзбекистон\nБугун Қозоғистонда Ўзбекистон йили расман очилди 15.03.2018, Sputnik Ўзбекистон\n© Пресс-служба президента УзбекистанаШавкат Мирзиёев награжден орденом 1-степени "Достик"\nБугун Қозоғистонда Ўзбекистон йили расман очилди\nТОШКЕНТ, 15 мар – Sputnik. "Остона-опера" театрида Қозоғистонда Ўзбекистон йилининг расмий очилиш маросимида Ўзбекистон президенти Шавкат Мирзиёев Қозоғистоннинг биринчи даражали "Дўстиқ" ордени билан мукофотланди. Бу ҳақда президент матбуот хизмати хабар берди.\nПрезидент Нурсултон Назарбоев Қозоғистонда Ўзбекистон йилининг очилиши муносабати билан Шавкат Мирзиёев ва бутун Ўзбекистон халқини табриклади.\nНурсултон Назарбоев Ўзбекистон билан Қозоғистон ўртасидаги дўстлик ва яхши қўшничилик муносабатларини мустаҳкамлашга қўшган улкан ҳиссаси учун Шавкат Мирзиёевни Қозоғистоннинг биринчи даражали "Дўстиқ" ордени билан мукофотлади.\n“Тарихан бирлигимиз, маънан яқинлигимиз бугунги замоннинг мураккаб масалаларини ҳамкорликда ҳал қилиш, янги авлодлар келажагини биргаликда барпо этишимизга ёрдам беради. Биз минтақамизда ҳамиша тинчлик ва фаровонлик ҳукм суриши учун умумий уйимизни, фарзандларимизни келишмовчилик ва бошбошдоқликдан асрашимиз керак”, деди Шавкат Мирзиёев.


tff.uz - Иккинчи лига. биринчи давра якунлари\nИккинчи лига. биринчи давра якунлари\non 18 Июль 2018\nТошкент шаҳрида Иккинчи лига мусобақасининг биринчи давра учрашувлари 12 июнь куни якунланганди. Иккинчи давра учрашувлари 20 август куни старт олади.\nЖамоалар 10 август кунига қадар янги футболчиларни рўйхатдан ўтказишлари мумкин. Биринчи давра якунларига кўра, “А” гуруҳида “Сергели”, “Ёшлик” ҳамда “Козтекс” жамоалари рақибларини катта фарқ билан ортда қолдирмоқда. “Б” гуруҳида эса биринчи ўрин учун “Яшнабод” ва “Оқ-тепа” клублари ўртасида кураш анча қизғин кечмоқда.\nЭслатиб ўтамиз, биринчи босқич якунларига кўра, гуруҳларда 1-4 ўринни эгаллаган жамоалар кейинги босқичда билан бир гуруҳдан жой олиб, чемпионлик учун курашни давом эттиришади. Жамоалар иккинчи босқичда “олтин очко” қоидалари кўра, фақатгина бошқа гуруҳ вакилларига қарши майдонга тушишади.\nБиринчи даврадан сўнг мусобақа жадвали.\nИККИНЧИ ЛИГА А ГУРУҲИ\n№ Team Played Wins DRAW Lost Goals score Goals conceded Points\n1 Сергели 9 8 0 1 31 15 24\n2 Ёшлик 9 7 1 1 30 12 22\n3 Козтекс 9 6 1 2 28 14 19\n4 Пахтакор 2 9 4 2 3 26 16 14\n5 Трактор 9 4 0 5 12 18 12\n6 Бунёдкор А 9 3 2 4 21 17 11\n7 Локомотив-1 8 3 1 4 20 25 10\n8 ФМБУСМ-16 9 2 3 4 21 17 9\n9 Атлетико 9 1 2 6 14 30 5\n10 Олимпик 8 0 0 8 12 51 0\nИККИНЧИ ЛИГА Б ГУРУҲИ\n1 Яшнобод 9 7 1 1 32 5 22\n2 Оқ-тепа 8 7 0 1 28 12 21\n3 Бунёдкор Б 9 5 1 3 23 13 16\n4 Автомобилист 9 4 2 3 15 14 14\n5 Локомотив-2 8 4 1 3 14 12 13\n6 Пахтакор 1 8 3 0 5 27 19 9\n7 ФК Осиё 8 2 3 3 17 23 9\n8 LSF 8 2 2 4 16 21 8\n9 Академия 4 1 0 3 3 12 3\n10 Старт 9 0 0 9 7 51 0\nШунингдек, 20 июль куни “Мустақиллик кубоги” мусобақасига кўръа ташланади. Мусобақада фақатгина бадал пуллари бўйича қарзи бўлмаган жамоалар иштирок этишлари мумкин бўлади. “Мустақиллик кубоги” жорий йили гуруҳ ва плей-офф босқичи тизимида ўтказилади.


Карантин даврида фарзандли бўлиб, суюнчи пули олмоқчи бўлганлар нима қилади? — Sof.uz\nКарантин даврида фарзандли бўлиб, суюнчи пули олмоқчи бўлганлар нима қилади?\n17.04 12:11 708 Иқтисод\nКеча АОКА штабида Молия вазирлиги ҳузуридаги Бюджетдан ташқари пенсия жамғармаси директори ўринбосари Шуҳрат Давронов иштирокида брифинг ўтказилди.\nСавол: Ёшга доир пенсияга чиқиш учун ҳужжат топширмоқчи эдим. Карантин сабабли пенсия ҳужжатларимни йиғишда кечикиш бўлса, 2 ойлик пенсиям куйиб кетадими?\nЖавоб: Ёшга доир пенсия — агар пенсия олиш ҳуқуқи пайдо бўлган кундан бошлаб 60 кун ичида уни сўраб мурожаат этилган бўлса, пенсия ёшига тўлган кундан эътиборан тайинланади.\nДавлат пенсияларидан бирига ҳуқуқи карантин даврида пайдо бўлган фуқароларга, карантин тадбирлари тугагандан кейин 1 ой давомида пенсия тайинлаш учун Пенсия жамғармаси бўлимларига мурожаат этиш ҳуқуқи берилди.\nСавол: Яқинда фарзандли бўлдик, суюнчи (пули) нафақаси учун мурожаат қилмоқчи эдим. Белгиланган муддатда топширмасам, суюнчи пули куядими?\nЖавоб: Бола туғилганда бериладиган нафақа (суюнчи) бола туғилган кундан бошлаб 6 ой муддат ичида мурожаат қилинганда тўланади.\nБола туғилганда бериладиган нафақага ҳуқуқингиз карантин даврида пайдо бўлган бўлса, карантин тадбирлари тугагандан кейин 1 ой давомида ушбу нафақани олиш учун ўрнатилган тартибда мурожаат этишингиз мумкин.\nкарантин суюнчи пули\nБугун, 14:30 382 Ўзбекистон\n1.06 17:57 1215 Ўзбекистон\n1.06 17:36 211 Ўзбекистон\n1.06 17:21 532 Ўзбекистон


Қирғизистон-Тожикистон: Чегарада биру-бир, стадионда ҳам дуранг - oqbura\nҚирғизистон-Тожикистон: Чегарада биру-бир, стадионда ҳам дуранг\nИккала терма жамоа ҳам футбол бўйича Осиё кубогининг финал ўйинларига йўлланма олишди.\nФутбол бўйича Қирғизистон ва Тожикистон терма жамоалари ўртасида 14 июнда Бишкекда ўтган беллашувда дуранг натижаси қайд этилди. Шу билан Осиё кубогининг саралаш ўйинлари ниҳоясига етди. Ўйинлар натижасига кўра ўз гуруҳларининг ғолиблари финал ўйинларига йўлланма олишди.\nШу куни кутилмаганда Қирғизистон-Тожикистон чегарасида яна қисқа низо бўлиб ўтди. Сабаби ноаниқ бўлган можарода томонлар бири-бирига қарши биттадан ўқ узишган. Икки давлатнинг чегара ишлари бўйич вакиллари учрашиб, кучайиб кетиши мумкин бўлган низонинг олди олинди. Қувонарлиси шуки, икки давлат чегарасида доимий равишда тутаб, баъзида ўт олиб турган жанжаллар футбол ўйинига салбий таъсир қилмади. Шу маънода Бишкекда ўтган қирғиз-тожик футбол ўйинида эски таъбир билан айтганда “дўстлик ғалаба қозонди”.\nЖуда шиддатли, ҳаяжонли вазиятларга бой бу ўйинни 18 минг кишилик стадион тўла ишқибозлар томоша қилишди. Улар орасида Қирғизистон президенти Садир Жапаров, парламент раиси Талант Мамитов, Миллий хавфсизлик давлат қўмитаси раҳбари Қамчибек Ташиев ва бошқа амалдорлар бор эди.\nШуни айтиш керакки, ҳар икки жамоа ҳам келаси йили ўтадиган футбол бўйича Осиё кубогининг финал ўйинларига йўлланма олишган эди. Бу икки давлат тарихида биринчи бор қўлга киритилган ютуқ ҳисобланади. Тожикистон F гуруҳи пешқадами сифатида бу ғалабани муддатидан олдин қўлга киритган бўлса, Қирғизистон терма командаси ўз гуруҳида иккинчи ўринни олган жамоалар рейтингида ғолиб бўлди, яъни энг кўп – 6 балл тўплай олган эди.\nТожикистон ва Қирғизистон жамоалари олтитадан очко тўплаб, давра ўйинлари жадвалининг 1 ва 2 ўринларини эгаллаб туришганди. Ҳар икки жамоа иккитадан ғалабага эришган, фақат голлар нисбати тожикистонлик футболчилар фойдасига бўлгани учун улар биринчи ўринни эгаллаб туришган эди. Қирғизистон футболчилари давра ўйинлари давомида 4 гол уриб, битта гол ўтказиб юборишган бўлса, тожикистонликлар рақиблар дарвозасига жавобсиз беш гол киритишган.\nЭслатиб ўтамиз, бунгача Қирғизистон футболчилари Бишкекда ўтган беллашувларда мьянмаликларни 2:0 ҳисобида икки кун аввал эса Сингапур терма жамоасини 2:1 ҳисобида енгиб олган эди.\nСовғага янги стадион\nСадир Жапаров Қирғизистон футболчиларининг ечиниш хонасига кириб, уларни бу жуда муҳим ютуқ билан табриклар экан, уларнинг Осиё кубогида иштирок этиш билан боғлиқ барча сарф-ҳаражатлари ўз вақтида, тўлиғи билан ҳал қилинишини ваъда қилди. Шунингдек президент жорий йилнинг август ойидан бошлаб, Бишкекда 22,5 кишига мўлжалланган янги, замонавий стадион қурилиши бошланишини маълум қилди. Тўғри, унинг қаерда қурилиб, қачон фойдаланишга топширилиши аниқ эмас.\nБугун кунда мамлакатнинг пойтахтда жойлашган асосий стадиони бўлгани 18,5 кишига мўлжалланган ва жуда эскириб, хароб ҳолга келган. Шу сабабдан Садир Жапаров шахсан келиб томоша қилган ўйинлар давомида ишқибозлар шунга шама қилиб, “Садир, стадион!” деб бақириб туришган эди.\nКеча ўтган ўйинда эса чет эллик ишқибозлардан бири Али Салих Ифлазўғлу ҳам Садир Жапаровга бу муаммони эслатиб қўймоқчи бўлди. У жойида тик турган ҳолда халқ ўйинига тақлид қилиб, “Оқ терак, кўк терак, бизга стадион керак!” бақирган. Бу жонкуярлиги учун учун ўйиндан сўнг милиция ходимлари уни қўлга олишиб, тушунтириш хати ёздириб олишган. Бу ҳақда унинг таниши Адилет Али Миқтибек ижтимоий тармоқларда ёзган.\nҚўшимча маълумот: Осиё кубоги-2023 саралаш ўйинларининг учинчи давраси олти гуруҳда ўтиб, ҳар гуруҳда тўрттадан жамоа бор эди. F гуруҳида Қирғизистон, Тожикистон, Сингапур ва Мьянма давлатлари футбол жамоалари иштирок этишди. Номлари биринчи аталган икки илғор жамоа Осиё кубогининг финал ўйинларида иштирок этишади.\nБунгача Эрон, Корея, Бирлашган Араб Амирликлари, Ливан, Ироқ, Сурия, Сауд Арабистони, Япония, Австралия, Уммон, Вьетнам, Хитой ва Қатар давлатлари Осиё кубогининг финал ўйинларига йўлланма олишган эди.


Улыўма жынаят ислериниң 11% и ҳаял-қызлар тәрепинен әмелге асырылған » KarInform\n2019-жыл даўамында судланғанлардың 21,6% и (165 адам) алдын судланғанлар, 11% и (83 адам) ҳаял-қызлар, 2,5% и (19 адам) 60 жастан жоқары болған ересек адамлар, 3,8% и (29 адам) ержетпегенлерден ибарат. Бул ҳаққында бүгин, 18-январь күни болып өткен баспасөз конференциясында ҚР жынаят ислери бойынша судының баслығы Г.Базарбаева мағлыўмат берди.\nҲаял-қызлар тәрепинен әмелге асырылған жынаят түрлериниң басым көпшилиги өзгениң мүлкин алдаўшылық пенен ийелеў, пара бериў, урлық, өзлестириў ямаса растрата жолы менен талан-тараж етиў, валюталарды нызамға қайшы түрде алыў ямаса өткериў, кемситиў менен байланыслы жынаятлар болып есапланады.\nҲаял-қызлар тәрепинен әмелге асырылған жынаятлар 2018-жылға салысырғанда 41,1% ке азайған. 2018-жыл бул көрсеткиш 141 ге тең еди. Районлар кесиминде алып қарағанда, Әмиўдәрья, Кегейли, Тақыятас ҳәм Хожели районларында ҳаял-қызлар жынаятшылығы сезилерли дәрежеде артқан.\nҚарақалпақстанда қайсы түрдеги жынаятлар к ...\n2019-жылда Қарақалпақстанда неше жынаят иси көрип ш ...\nБозатаўда бирде-бир жынаят жүз бермеди. Қайсы районларда жынаят ...\nӨткен жылы елимизде жүз берген жынаятлар туўралы статистика


Оч-яланғоч мардикор аёлга ким мадад беради? « Ўзбекистон Халқ Ҳаракати\nОч-яланғоч мардикор аёлга ким мадад беради?\n05 February 2013 - 8:46\n2013 йил 3 февраль куни тунги вақт билан яъни, 21-00да Сурхондарё вилояти Қумқўрғон тумани “Қ.Йўлдошев” маҳалласига қарашли бўлган, “Тайпан” қишлоғида яшовчи фуқаро Алиқулова Иҳлим томонидан, “Мардикорлар Касаба Уюшмаси”нинг вакили Фахриддин Тиллаевга телефон қилган.\nУнинг сўзига қараганда: “Мен Ўзбекистон Республикаси Президенти И. А. Каримовга, Қумқўрғон тумани хокими Э.Бобоқуловга ва ўзим яшаб келаётган маҳалла раисига мурожаат қилганман. Мен ўзимнинг мурожаатимга кўра: “Менинг икки нафар фарзандим бор. Ёлғиз онаман. Турмуш ўртоғим вафот этган. Яшаш шароитим оғир. Мен ҳеч жойдан нафақа ҳаққи олмайман. Болаларимни боқиш учун, бир парча нонга зорман. Менинг “қора қозоним қайнатишим учун”, пахта ёғи, совун, шакар, ун шунга ўхшаш маҳсулотларни берсангизлар.\nМен оч-яланғоч мардикор аёлман…” деб мурожаат қилган. Ўзбекистон Республикаси Президенти аппарати, Қумқўрғон туман хокими Э.Бобоқуловга юборган. Ҳоким жаноблар бўлса, ўз навбатида, “Тайпан” қишлоқ маҳалла раиси номига юборган. Маҳалла раиси эса, “Мен маҳалла томонидан Сизга ҳеч қанақанги ёрдам кўрсата олмайман. Сиз ўзингиз ва боларингизни қандай боқишингиз учун, мен масъул шахс эмасман… Энди туғишни билган одам, боласини боқишни ҳам билиш керак…” деб маҳалла посбони ва раислари оч-яланғоч мардикор аёлни куч ишлатиб, идорадан чиқариб юборишганлар…\n“Мардикорлар Касаба Уюшмаси”нинг вакили Фахриддин Тиллаев унга: “ Маҳалла раиси ва посбони устидан шикоят қилиб, туман прокурорига мурожаат қилинг. Агар туман прокурори маҳалла раиси ва посбонига нисбатан чора кўрмаса. Унда икки фарзандингиз билан, Қумқўрғон тумани хокимияти биноси олдида, Ўзбекистон Республикаси Конституциясининг 33-моддасига асосланиб, пикетга чиққинг. Бу Сизнинг конституциявий ҳақ-ҳуқуқларингизга киради….”деб масалаҳат берган.\nЎҲҲнинг Тошкентдаги маҳсус муҳбири


Юртимизда ЎХҲни билмаган одам қолмади « Ўзбекистон Халқ Ҳаракати\nЮртимизда ЎХҲни билмаган одам қолмади\n29 June 2013 - 14:57\n(ЎХҲ раҳбари М. Солиҳнинг “Ҳаракат саҳифасига келган мактубларга изоҳ” номли мақоласига муносабат ўрнида)\nМен ишонч билан айтишим мумкинки хозиргача мухолифатнинг кураши умуман сезиларли холатда бўлмаган эди. Хозирга келиб эса айнан ЎХҲни билмайдиган шахслар эса умуман юртимизда колмагандек гуё. Менимча бизнинг синов муддатларимиз ортда колиб дунёкарашларимиз хам ўзгаряпди. Якин кунларда урта осиё диёрларида зулмга карши улкан инқилоблар бўлиб қолса хеч ажабланмаган бўлардим. Хар бир ёмонликнинг охири бор. Араблар айтганидек» Бир Фираъвнга бир Мусо» .


Инсон ҳамиша улуғланади\n09:10 / 18.10.2018 740 pdf Ўқиш режими + -\nИслом динининг одам боласини улуғлагани, уни азиз ва мукаррам қилиб яратгани инсон ҳаётининг барча ҳолатларида намоён бўлади.\nﭑ ﭒ ﭓ ﭔ ﭕ ﭖ ﭗ ﭘ ﭙ ﭚ ﭛ ﭜ ﭝ ﭞ ﭟ ﭠ ﭡ ﭢ ﭣ ﭤﭥ ﭦ ﭧ ﭨ ﭩ ﭪﭫ ﭬ ﭭ ﭮ ﭯ ﭰ ﭱ\n«У сизни тупроқдан, сўнгра нутфадан, сўнгра «алақа»дан яратган Зотдир. Сўнгра сизни гўдак ҳолингизда чиқарур. Сўнгра камолга етишингиз учун, сўнгра қари бўлишингиз учун (улғайтирур). Ичингизда ундан олдин вафот этадиганлар ҳам бўлур. (Булар) белгиланган ажалга етишингиз учундир. Шоядки, ақл юритсангиз» (67-оят).\nБу оятда инсонга унинг асли – ожизлиги эслатилмоқда.\n«У сизни тупроқдан, сўнгра нутфадан, сўнгра «алақа»дан яратган Зотдир».\nАллоҳ таоло ерни яратганида ундаги тоғу тошлар, боғ-роғлар, дарёю денгизларни халқ қилганида ер юзида инсон деган зот бўлмаган. Ҳеч ким ҳозиргача «Инсон азалдан бор эди» деган гапни айтган эмас. Демак, йўқ нарса бор бўлиши учун кимдир уни яратиши керак. Бир вақтлар йўқ бўлган инсонни ким бор қилди? Бу саволнинг бирдан-бир жавоби: «Инсонни ҳам дунёдаги барча нарсаларни яратган Аллоҳ халқ этгандир», дейишдир. Ушбу оятда Аллоҳ таоло инсонни даставвал тупроқдан яратганини айтмоқда. Тупроқ ҳаётнинг асли ҳисобланади. Дарҳақиқат, инсон жисмидаги мавжуд моддалар тупроқдаги моддалардан экани илмий тадқиқотларда ҳам зоҳир бўлди. Инсон танасини жон тарк этгач, жасадининг тупроққа қўшилиб кетиши ҳам бежиз эмас.\nИнсонни тупроқдан яратиб, йўқдан бор қилган Аллоҳ уни бир-бири билан қўшилиш орқали кўпаядиган қилиб қўйди ва янги инсоннинг яралишига нутфани (сперма сувини) сабаб қилди. Ўша уруғлик суви аёлдаги тухумга урчиши орқали ҳомила пайдо бўлади.\nБу ишларнинг бажарувчиси Аллоҳ таолодир. Эркагу аёлни Аллоҳ яратган. Эркакда нутфани ҳам Аллоҳ пайдо қилган, аёлдаги тухумни ҳам. Эркакдаги нутфани аёлнинг тухумига урчитган ҳам Аллоҳ. Аллоҳдан бошқа ҳеч ким урчита олмайди. Аллоҳ урчишини хоҳламаган барча нутфа ва тухумлар нобуд бўлишга маҳкумдир.\n«Сўнгра сизни гўдак ҳолингизда чиқарур».\nАллоҳ онанинг қорнида яратган, қудрати ила озиқлантириб, азиз ва мукаррам қилиб, инсон шаклига солган жонни ёруғ дунёга чиқаришни У Зотнинг Ўзидан бошқа ким эплай олади? Агар Аллоҳ таолонинг Ўзи йўл бермаса, бу ишнинг рўёбга чиқишига ақл бовар қилмайди.\nИнсон нутфалик пайтидан бошлаб, то онасидан туғилгунига қадар ҳар бир лаҳзада Аллоҳ таолонинг инояти у билан бирга бўлади. Агар ушбу илоҳий иноят бирор лаҳзага ажраса, у инсон бўлиб туғила олмайди, балки ўша лаҳзанинг ўзидаёқ ўлик бўлиб, бачадондан тушиб кетади. Ана ўшанинг ўзи Аллоҳ таоло одамни ҳомилалик босқичида азиз ва мукаррам қилганининг бир кўринишидир.\n«Сўнгра камолга етишингиз учун, сўнгра қари бўлишингиз учун (улғайтирур)».\nОнадан эсон-омон туғилиб олиши билан одам боласининг иши битмайди. Туғилгандан кейинги ишларни ҳам ёлғиз ўзи эплай олмайди. Бу ишни амалга ошириш ота-онасининг ёки бошқаларнинг ҳам қўлидан келмайди. Инсон туғилганидан кейин ҳам умрининг ҳар бир лаҳзасида Аллоҳ таолонинг иноятига муҳтождир. Аллоҳ таолонинг иноятидан ажраган лаҳзада инсон адо бўлади. Бу ҳақиқат оятнинг давомида баён қилинмоқда:\n«Ичингизда ундан олдин вафот этадиганлар ҳам бўлур».\nЯъни «Эй одамлар, сизнинг айримларингиз камолга ёки қариликка етишдан олдин вафот этиб кетади». Ҳар лаҳзада тушаётган ҳомилалар, ўлаётган болалар, ёшлар бунинг далилидир.\n«(Булар) белгиланган ажалга етишингиз учундир».\nҲар бир инсон учун белгилаб қўйилган ажал бор. Ана ўша ажалга етгунча яшайди. Бу ҳам Аллоҳ таолонинг ишидир.\n«Шоядки, ақл юритсангиз».\nШоядки, ушбу ҳақиқатлар устида ақл юритиб, ўзингизнинг ким эканингизни англаб, Роббингизга ибодат қилсангиз.\nУшбу ояти каримада инсоннинг нутфалик, гўдаклик, болалик, ёшлик, катталик ҳамда қарилик ҳолатлари айтиб ўтилган. Ушбу босқичларнинг барчасида Аллоҳ таоло уни ушлаб, ҳаёт бериб, ризқлантириб, иноятига олиб туради.\nШу билан бирга, Аллоҳ таоло Ўзининг охирги ва мукаммал дини Ислом таълимотлари асосида инсон зотини мазкур босқичларнинг барчасида ўзига ўхшаш инсонлар томонидан иноятга олишни ҳам таъминлаган. Мисол учун, ҳомилани авайлаб-асрашни, унинг ҳар томонлама зарарланмай, бус-бутун ўсиб боришини таъминлашни ота-онасига вазифа қилиб юклаган. Ўзгаларнинг ҳам бу ишда ота-онага ёрдамчи бўлишини жорий қилган. Ҳомиланинг азизлиги ва мукаррамлигига таҳдид солиш, унга зарар етказишни ман қилган. Бу ман қилишни бузиб, ҳомилага зарар етказувчиларга нисбатан маълум жазо чоралари белгилаган. Худди шунингдек, Ислом динида инсон умрининг бошқа босқичларида ҳам унинг азизу мукаррамлигининг таъминоти бўйича шаръий таълимотлар келган ва барча мусулмонлар зиммасига уларга амал қилиш масъулияти юкланган.\nДунёда кимдир очликдан, кимдир эса семизликдан азият чекмоқда\n17:40 / 17.10.2018 760\nВақтнинг инсон ҳаётидаги аҳамияти\n10:20 / 18.10.2018 918\n6745 15:45 / 13 февраль\nУзоқ айрилиқ сабаб талоқ тушадими?\nСавол Қизимнинг турмуш ўртоғи беш ой олдин узоқ сафарга кетган эди. Баъзиларнинг айтишига қараганда, эр ва хотин олти ой давомида кўришмаса, қайтадан никоҳ ўқитиш давоми...\n1721 07:12 / 12.11.2018\nҚуръонга эҳтиром (тўртинчи мақола)\nАслида ҳар бир ўлка аҳолиси ўз урфодат ва анъаналаридан келиб чиқиб Қуръони каримга эҳтиром сифатида кўрилиши мумкин бўлган мулозамату такаллуфотларни маҳкам давоми...\n568 12:40 / 08 сентябрь\n1886 15:40 / 16 июль


BBCUZBEK халқаро янгиликлари қисқа сатрларда - BBC News O'zbek\nBBCUZBEK халқаро янгиликлари қисқа сатрларда\nПрезидент Обама Олмонияга сафарини бошлаган. У Атлантика уммони оша савдо ва сармоя ҳамкорлигини кўзда тутган битимни таклиф этиши кутилган. Жаноб Обаманинг сафаридан олдин Германия Иқтисодиёт вазири Сигмар Габриел огоҳлантиришча, агар АҚШ Оврўпо ширкатларига ҳукумат шартномаларини қўлга киритишларига изн бермаса, бу келишув барбод бўлади.\nСаудия етакчилигидаги Араб давлатлари ҳарбий коалицияси Яманда уюштирган ҳаво ҳужумларида "Ал-Қоида"нинг камида 10 жангариси ўлдирилган. Мукалла шаҳрида жангарилар асосий қароргоҳ сифатида фойдаланган бино нишонга олинган. Мукалла "Ал-Қоида"нинг Ямандаги мавқеи кучли минтақа ҳисобланади.\nШимолий Ироқда эса Курд ва Туркман жангчилари ўртасида тўқнашув келиб чиққан. Оқибатда саккиз киши ҳалок бўлган. Зўравонлик "Туз ҳурмату" деб номланган жойда рўй берган. Бу жой Курдлар ва туркманлар бўлиб турадиган ҳудуд ҳисобланади. Ўтмишда ҳам бу ерда қуролли жанжаллар юз берган.\nАфғонистон Ички ишлар вазирлиги хабар беришича, Покистон ва Афғонистон чегара қўриқчилари ўртасида қуролли тўқнашув рўй берган. Оқибатда 1 Афғон аскари ҳалок бўлган, икки аскар яраланган. Ҳодиса жума куни Нангарҳор вилоятининг Гушта туманида рўй берган.\nХитой Президенти Ши Жинпинг айтишича, диний гуруҳлар ўзларини коммунист партия назоратига беришлари керак. Пекиндаги икки кунлик анжуманда гапирган Ши Жинпинг сўзларига кўра, мамлакатдаги диний йўналиш ҳам Хитой қонунлари ва ҳам Хитой маданиятига мос бўлиши шарт.\nЖанубий Африка республикаси Президенти Жакоб Зума икки кунлик давлат ташрифи билан Эронга борган. Унга катта сондаги бизнесменлар ҳамроҳлик қилмоқдалар. Музокараларда асосий эътибор Эронга нисбатан жазо чоралари бекор қилинганидан кейин ЖАР савдо алоқаларини қайта тиклашга қаратилади.\nФото муаллифлик ҳуқуқи METRO\nТуркия полицияси ҳолландиялик журналистини ҳибсга олган. Бунга миллати Турк Эбру Умарнинг Твиттерда Президент Ражаб Тойиб Эрдўғонни танқид қилгани сабаб бўлган. Умар хонимни Кушадаси денгиз соҳилидаги дам олиш ерида ҳибсга олганлар.\nМянмарда тухумдек келадиган дўл ёққан. Оқибатда камида саккиз одам ҳалок бўлган. Бирмадан олинган фото ва телевизион кадрларда одамлар дўлдан панага қочаётганлари тасвирланган. Узоқ давом этган жазирама иссиқдан кейин қаттиқ бўрон туриб ёғингарчилик бўлган, шамол 1700 ибодатхона ва кўплаб биноларни қулатган.


Расулуллоҳга энг яқин уммат ким? - Hidoyat.uz\nАсосий саҳифа Мақолалар Расулуллоҳга энг яқин уммат ким?\nЧоп этилди Mart 13, 2019 Расулуллоҳга энг яқин уммат ким?da fikr bildirishni o'chirish\n“Албатта Аллоҳ ва унинг фаришталари Пайғамбарга салавот айтадилар. Эй имон келтирганлар, унга салавот айтингиз ва салом йўллангиз” (Аҳзоб сураси, 56-оят).\nУшбу оятда Аллоҳ таоло мўмин бандаларини ўз пайғамбарига салавот ва салом йўллашларига шунчаки буюрибгина қолмай, аввало, Ўзи ва фаришталари у зотга салавот ва салом йўллашини таъкидламоқда. Мўмин учун бундан ортиқ намуна бормикин?! Расулуллоҳ (соллаллоҳу алайҳи ва саллам)га салавот айтиш қай даражада фазилатли амал эканини билишимизга шу оятнинг ўзи кифоядир.\nАбдуллоҳ ибн Масъуд (розияллоҳу анҳу)дан ривоят қилинади: «Расулуллоҳ\n(соллаллоҳу алайҳи ва саллам): “Қиёмат кунида инсонлар орасида менга энг яқини менга кўп салавот айтгувчиларидир”, дедилар» (Имом Термизий ривояти).\nАлбатта, қиёмат куни энг бахтиёр банда Расулуллоҳ (соллаллоҳу алайҳи ва саллам)га яқин турадиган мўминдир. Бундай бахтга эришиш учун у Расулуллоҳ (соллаллоҳу алайҳи ва саллам)ни ота-онасидан, фарзандларидан ва барча инсонлардан ортиқ кўрмоғи, у зотга бўлган муҳаббати барча нарсанинг муҳаббатидан устун бўлмоғи лозим. Қолаверса, у зот орқали келган Исломнинг барча рукнларига амал қилмоғи, ибодатларни тарк этмай , тўла-тўкис адо этмоғи зарурдир. Мана шу сифатларга эга бўлган мўмин Расулуллоҳ (соллаллоҳу алайҳи ва саллам)га қанча кўп салавот айтса, у зотга тобора яқин бўлаверади.\nБунинг мукофоти ўлароқ, қиёматда ва жаннатда у кишига энг яқин умматларидан бўлади.\nАвс ибн Авс (розияллоҳу анҳу)дан ривоят қилинади: «Расулуллоҳ (соллаллоҳу алайҳи а саллам): “Кунларингизнинг энг афзали жума кунидир. Шунинг учун у кунда менга кўп салавот айтинг! Чунки сизларнинг салавотингиз менга кўрсатиб турилади”, дедилар. Шунда саҳобалар сўрадилар: “Ё Расулуллоҳ! Бизнинг салавотларимиз сизга қандай кўрсатилади? Ҳолбуки, сизнинг жасадингиз чириган бўладику?!” У зот: “Аллоҳ пайғамбарларнинг жасадларини (чиритишни) ерга ҳаром қилган”, дедилар (Абу Довуд ривояти).\nШу ва бошқа ҳадислардан маълум бўладики, банда қачон Набий (соллаллоҳу алайҳи ва саллам)га салавот ёки салом йўлласа, бир фаришта уни у зотга етказади. Расулуллоҳ (соллаллоҳу алайҳи ва саллам) эса у банданинг салавот ва саломига жавоб қайтарадилар. Чунки Аллоҳ таоло ҳар қачон Расулуллоҳ (соллаллоҳу алайҳи ва саллам)га бирор банда томонидан салавот йўллланса,\nу зотнинг жисмларига муборак руҳларини қайтаради. Хуллас, Аллоҳ ва унинг фаришталари, барча солиҳ инсонлар Пайғамбаримизга\nХулоса: Аллоҳдан бўлган бу муборак йўлга биз ҳам эргашайлик! Бу ишимиз билан Аллоҳ ва Расулининг муҳаббатларига сазовор бўлайлик! Аллоҳ бизларни Ўзига маҳбуб бандалардан, Расулуллоҳ (соллаллоҳу алайҳи ва саллам)га муносиб умматлардан айласин!


Ҳарбий хизматчиларни олиб кетаётган автобус ўрнатилган минада портлаб кетди.\nфото, мултимедиа, сурия, теракт\n20 октябрь куни ичида Сурия ҳарбий хизматчилари бўлган автобус Дамашқдаги Президент кўприги ёнида ўртатилган минада портлаб кетди.\nПортлаш эрталаб, аҳоли ишга кетаётган вақтда содир бўлган.\nҲодиса оқибатида 14 киши ҳалок бўлган.\nБундан ташқари, бир неча киши ярадор бўлган.\nУчинчи портловчи модда аниқланиб, уни зарарсизлантиришга эришилган.\nМамлакат ИИВ раҳбари Муҳаммад Халид Раҳмон террорчиларнинг бу хатти-ҳаракати жавобсиз қолмаслигини билдирди.\nУнинг сўзларига кўра, террорчилар қаерда бўлишидан қатъи назар топилиб, йўқ қилинади.\nСурия ҳарбий хизматчилари бўлган автобус Дамашқда портлаб кетди\nҲодиса жойида тегишли идора вакиллари иш олиб бормоқда.\nҚурбонлар сони 14 кишига етган. Уларнинг ҳаммаси ҳарбийлар экани айтилмоқда.\nПолиция воқеа жойида


Ўткир Ҳошимовнинг китоби Туркияда илк бор нашр қилинди\nЎткир Ҳошимовнинг китоби\nЎзбекистон халқ ёзувчиси Ўткир Ҳошимовнинг “Дунёнинг ишлари” қиссаси Туркияда чоп этилди. Бу ҳақда Озодлик радиосига китобни чоп этган Истанбулдаги “Билге Ўғуз” нашриётининг эгаси Ўғизхон Женгиз билдирди.\nЎғизхон Женгизга кўра, китобдаги воқеалар баëни турк ўқувчилари учун қизиқ ва тушунарлидир:\n- Китоб билан танишганимизда бир муштипар онанинг ҳиссиëтли ҳикояларидан иборат эканлигини билдик. Ўқиëтиб, ўзимиз ҳам китобдан бош кўтара олмай қолдик. Жуда ибратли, деб топдик. Ўқувчига ҳам, нашриëтга ҳам фойдали бўлишини англаганимиздан кейин китобни дарҳол босдик¸ - дейди суҳбатдош.\nЎғизхон Женгиз ўз нашриëти ўзбек ëзувчиси асарини биринчи бўлиб босганидан фахрланишини ҳам таъкидлади:\n- Нашриëтимиз илк марта ўзбек ëзувчиси асарини босди. Илк кез босганимиз бу китобнинг тижорий муваффақияти ҳам яхши. Бу муваффақиятни китобни ўзбек туркчасидан Туркия туркчасига гўзал бир тарзда ўгирган таржимонимиз Моҳир Унли таъминлаганини ҳам айтиб қўйишим керак¸ - дейди “Билге Ўғуз” нашриётининг эгаси Ўғизхон Женгиз Озодлик билан суҳбатда.\nТаржимон Мохир Унли\nМуқовасига Ўткир Ҳошимовнинг сурати туширилган китоб 206 саҳифадан иборат.\nКитобни 52 ёшли маориф арбоби Моҳир Унли таржима қилган. Озодлик билан суҳбатда Моҳир Унли бу китобнинг таржима қилиш ўзи учун маънавий вазифа бўлганини таъкидлади:\n- Мен ўзбек тилини Ўткир Ҳошимовдан ўрганганман. У киши билан Тошкентда ҳамсуҳбат бўлганмиз. Менда Ўткир Ҳошимовнинг “Икки эшик ораси” деган романни таржима қилиш истаги бор эди. Бу истакни у кишига билдирдим. Ўткир Ҳошимов менга “Дунёнинг ишлари” қиссасини таржима қилишни тавсия қилди. Кейин Ўткир Ҳошимов оламдан ўтди ва тавсия васиятга айланди¸ - дейди таржимон.\nОзодлик билан суҳбатда Моҳир Унли ҳозир Ўткир Ҳошимовнинг “Икки эшик ораси” деган романини нашрга тайëрлаëтганини билдирди.\nТаниқли ўзбек ёзувчиси Ўткир Ҳошимов ўтган йили 72 ёшида оламдан ўтди.\nЎ. Ҳошимов 1941 йилда Тошкентда туғилган. Тошкент Давлат университетининг филология факултети журналистика бўлимини тугатган.\n“Тошкент ҳақиқати”, “Совет Ўзбекистони”, “Тошкент оқшоми” газеталарида муҳаррир, Адабиёт ва санъат нашриётида бош муҳаррир ўринбосари, “Шарқ юлдузи” ойномасининг бош муҳаррири бўлган.\nЎткир Ҳошимов “Чўл ҳавоси”, “Одамлар нима деркин...”, “Шамол эсаверади”, “Баҳор қайтмайди”, “Қалбингга қулоқ сол”, “Узун кечалар”, “Нимадир бўлди”, “Қуёш тарозиси”, “Дунёнинг ишлари”, “Икки эшик ораси” асарлари муаллифидир.\nЎткир Ҳошимов 2001 йилда “Буюк хизматлари учун” ордени билан мукофотланган.\nËзувчининг турк ўқувчилари қўлига етиб борган “Дунёнинг ишлари” қиссаси 1982 йили ёзилган.


Ўзбекистонда волонтёрлик ҳаракати қачон оммалашади? | Ijtimoiy Tadbirkorlik Maktabi\nMart 3, 2018 • Ijtimoiy Tadbirkorlik\nЎзбекистонда кўнгиллилик (волонтёрлик) ҳақида гап кетса, аксарият амалдору мутахассислар “бу бизга бегона эмас, ўзаро ёрдам кўрсатиш, ҳашарлар ўтказиш қонимизда бор”, дейишади. Қайсидир маънода тўғри ҳам. Чунки миллий менталитет, қолаверса, жамоавий турмуш ва ахлоқий тарбиянинг таъсиридан бўлса керак, одамларимиз, ҳақиқатан ҳам, беғараз ёрдам қўлини чўзишга ошиқади.\nДейлик, илгарилари тоғли қишлоқда сел келиб, кимнингдир уйини ёки оғилхонасини оқизиб кетса, қўни-қўшни, маҳалладошлар йиғилишиб, шу одамникига ҳашарга келишган, ғишт териб, пахса кўтаришган, кимдир ёғочдан ёрдам қилган, яна кимдир бошқа зарур материални бериб турган. Бунинг учун ҳеч қанақа пул сўрашмаган. Волонтёрлик нима эканлигини мана шу мисолнинг ўзи ҳам яхши очиб беради. Чунки волонтёрлик кўнгилли равишда ва беғараз ёрдам кўрсатиш, дегандир.\nБироқ, интернет орқали Ўзбекистонда кўнгиллилик ҳаракати ҳақида қандайдир маълумот изласангиз, тайинли бир маълумот топа олмайсиз. Ўйлаб қоласан: Ўзбекистонда кўнгиллилик ҳаракати ё йўқ, ё умуман бошқача ном билан аталади.\nОчиғи, аксарият ўзбекистонликларга кўнгилли ёки волонтёрнинг кимлигини тушунтириш учун озгина вақт сарфлашингиз керак бўлади. Батафсил тушунтирганингиздан сўнг “Ҳашарчи экан-да!” дейдиган ҳамсуҳбатлар ҳам учраб туради.\nУмуман, Ўзбекистонда волонтёрлик ҳаракати чуқур илдиз отмаётганлигини бир қатор омиллар билан боғлаш мумкин. Авваламбор, биз юқорида қайд этганимиздек, қон-қонимизга сингиб кетган ҳашар ва шунга ўхшаш эзгу одатларимиз “мажбурий-ихтиёрий” принципида амалга оширила бошлагач, одамлар ҳар қандай беғараз ва кўнгилли ёрдамга шубҳа билан қараш шаклланди. Яъни узоқ ўтмишдаги умумий сафарбарлик ҳаракатлари кўнгиллилик ҳаракати учун “қора пиар” бўлди, дейиш мумкин.\nИккинчидан, Ўзбекистонда волонтёрлик ҳаракатини ривожлантиришда асосан халқаро ташкилотлар, маҳаллий нодавлат ташкилотлар асосий ўрин тутиб келди. Жуда хам тор доирада бўлса-да, бу борада иш олиб борилган. Лекин бу жараён тизимли ва барқарор бўлмаган. Масалан, волонтёрларни ўқитиш, уларни у ёки бу аҳоли қатлами (ногиронлиги бор шахслар, зўравонлик ёки одам савдо қурбонлари, жинсий алоқа хизматларини кўрсатувчилар, гиёҳванд моддалар истеъмол қилувчилар, ОИТСга чалинганлар, ёшлар, аёллар, ёлғиз кексалар билан) билан ишлашга ўқитиш грант ёхуд лойиҳа доирасида бўлиб қолган, холос. Оқибатда лойиҳа тугаши билан ёшлар ўзлари билан ўзлари овора бўлиб, катта ҳаётга шўнғиб кетишган. Волонтёрлик ҳаракатга айланмасдан қолаверган.\nУчинчидан, жуда кўп ҳолатларда у ёки бу ҳудудга волонтёрлик кераклиги ташқаридан ҳал қилинган. Масалан, Тошкентда туриб, Қорақалпоғистондаги экологик муаммолар учун волонтёрлар кераклиги ҳақида бошқотирилган. Волонтёрларни сунъий яратиб бўлмайди, улар ўзлари шу ҳаракатга қўшилишга мойил бўлиши керак, аслида.\nТўртинчидан, кўнгиллилик ҳаракати ҳақида ижобий ахборот кампанияси етишмаяпти. Одамлар кўнгиллилар фаолияти ҳақида қанча кўп билса, беғараз ишлари билан одамлар эътирофига сазовор бўлган волонтёрлар фаолияти кенг тарғиб қилинса, шунча яхши. Чунки ёдимда: бир вақтлар бизга USAID халқаро ташкилотидан волонтёрлар келиб, ОИТС ҳақида икки соат тушунтириш беришганда, аксарият тенгқурларимиз билан берган илк саволимиз “қанча ойлик оласизлар?” бўлган.\nЯна бир муҳим жиҳат. Ўзбекистонда кўнгиллиларнинг ҳуқуқий мақоми маромига етмай қолган. Юристларнинг айтишича, бу хам муайян муаммоларга сабаб бўляпти. Масалан, бундай фаолият билан шуғулланадиганларга ҳақ тўланадиган ёлланма ходим сифатида қаралиб, уларга нисбатан меҳнат қонунчилигининг айрим қоидалари, масалан, мажбурий суғурта, энг кам иш ҳақи ва бошқа талаблари қўлланади. Табиийки, ташкилотларга волонтёрларни жалб қилиш кўпроқ ҳуқуқий бошоғриқ бўлади.\nБалки волонтёрлик оммалашмаётганининг асосий сабаби айнан ташкилий-ҳуқуқий асослар йўқлигидандир ҳам. Чунки ташқаридан қараганда на ўқишга киришда, на ишга жойлашишда ёрдам берадиган (бу ҳақида кейинроқ алоҳида гаплашамиз) волонтёрлик билан саноқли одамгина шуғулланаверади-да.\nСиз нима деб ўйлайсиз: фақатгина шахсий ўсишингиздан ташқари ҳеч қанақа нафи тегмайдиган волонтёрлик билан шуғулланармидингиз?\nBola parvarishi bilan band bo’lgan ayollar uchun professional kurslar


БЎЙ ЎСТИРИШНИНГ ДАВОСИ - DAVOLASH\nБЎЙ ЎСТИРИШНИНГ ДАВОСИ\n1. Жийданинг 500 граммини 4 литр сув билан усти ёпиқ идишда 20 минут қайнатиб, такрор — такрор 2 ой 3 маҳал 40 граммдан ичилса, бўй ўсишига ёрдам қилади. Бўй ўсмай қолишига кўп витаминлар етишмаслиги сабаб бўлади.\n2. Бўй ўсишида организмга ижобий таъсир кўрсатадиган, бўй ўсишига ёрдам берадиган, витаминларга бой бўлган, турли хасталикларни даволашда қўл келган омил А витаминидир. Агар инсон организмида бу витамин камайиб кетса, унинг кўриш қобйлияти камаяди. Бу вита- мин кўпроқ сабзи, помидор, кўк нўхат, қовун, апельсин ҳамда сут маҳсулотларида мавжуд бўлади.\n3. В витамини организмда етишмаса, паришонхотирлик рўй беради, хотира пасаяди, асаблар бўғилади. Бундан қутулиш учун гўжа оши, сули, арпа нони, қўй гўштини кўп истеъмол қилиш керак.\n4. В, витамини камайиб кетса, кўз ёшланаверади, кам қонлик келиб чиқади, киши дармонсизланиб, лаблари\nқурийверади, бичилади, лабида ажинлар пайдо бўлади. Бундай кишилар кўпроқ тухум, қўй гўшти, хамиртуруш ва пишлоқ ейишлари керак.\n5. В3 витамини организмда камайиб кетса, юрак ўйнайдиган бўлиб қолади.\n6. С витамини инсон организми учун энг муқим вита- миндир. С витамини камайиб кетса, мидкдар бўшашиб, огриқлар пайдо бўлади, бўғинлар огрий бошлайди. Яралар пайдо бўлиб тезликда битмайди ва киши тез чарчайди. Ундай киши картошка, карам, булғор қалампири, қулупнай, лимон ва апельсиндан кўп миқдорда ейиши керак.\n7. Д витамини етишмаса, ундай кишини қуёш тез уради, сочлари тўкила бошлайди. У киши сут ва қатиқни кўп истеъмол қилиши керак бўлади.\n8. К витаминии инсон организмида етишмаса, ундай инсон жигар, ичак ва буйрак касалликларига чалинади, қони яхши ивимайди. У киши пиёз, карам, қовун, кўк нўхат, ловия ва кўкатларни кўп еса, фойда қилади.\n9. Н витамини етишмаса, организмда ёғ безларининг фаолияти бузилади. Бундай ҳолда сочлар тез оқаради ва тўкилади. Бунинг дармони- бўлка нон, гуручли овқатлар, жўхори, гўжа ва жигарни кўп миқдорда ейиш билан амалга ошади.\n10. Юқоридаги номлари қайд этилган витаминлар инсон организмида етишмаса, турли хил салбий ўзгаришлар келиб чиқади. Тирноқдар тушиб кетиши, бўй қисқа бўли- ши, тез-гез ҳар хил яралар чиқиши, юзга яра тошиши мумкин. Бундай ҳолатларда кўпроқ ёнғоқ, кунгабоқар ва каноп ёғидан фойдаланиш керак. Инсон организмида бар- ча витаминларнинг ўз меъёрида бўлишини таъминлаш учун йилнинг турли фаслида егарли миқдорда ноз – неъматларни истеъмол этиб туриши зарур.\nШундай қилинган тақцирда ўз организмингизнинг соғлом бўлишига интилган бўласиз.\nDard borkiБЎЙ ЎСТИРИШНИНГ ДАВОСИ


Эрон ядровий дастури бўйича олти давлат билан музокара бошлади\nТуркия ТИ вазири А.Довутўғли (ч), Эроннинг Миллий хавфсизлик мутасаддиси С.Жалил (ўнгдан иккинчи) билан Истанбул музокараси арафасида учрашди.\nЭрон ва дунёнинг олти етакчи давлати расмийлари ўртасида Теҳроннинг ядровий дастури бўйича Истанбул шаҳрида музокаралар “ижобий муҳитда” бошланди.\nБуни Европа Иттифоқининг ташқи сиёсати бўйича мутасаддиси Кэтрин Эштоннинг матбуот котиби Майкл Мэнн маълум қилди.\nБу БМТ Хавфсизлик кенгашининг доимий беш аъзоси ва Германия вакиллари билан Эрон ўртасида 15 ойдан бери ўтказилаётган биринчи музокарадир.\nЭрон эса ўз ядровий дастури тинч мақсадни кўзлаганини таъкидлаган.


КЎМИР НАРХЛАРИНИ ТАДБИРКОР ЎЙНАТМАЙДИМИ? - Darakchi\nСАВОЛ-ЖАВОБ 18.11.2017, 11:20\n— Қиш пайтида унинг баҳоси ошиши билан боғлиқ ҳолатлар ҳам учраб туради. Кўмир савдоси билан тадбиркорлар ҳам шуғуллана оладими?\n— Йўқ. Вазирлар Маҳкамасининг 2004 йил 5 февралдаги "Маҳсулотлар, хом ашё ва материалларнинг юқори ликвидли турларини жорий этишни давом эттириш тўғрисида"ги 57-сонли қарорининг 40-бандида белгилаб қўйилганидек, тадбиркорлик субъектларининг кўмир маҳсулотини қайта сотишлари тақиқланган.\nАгар сизда бу борадабирор эътироз ёки мурожаат бўлса “Ўзбеккўмир” акциядорлик жамиятининг ИШОНЧ телефон рақамлари (371) 202-00-99 қўнғироқ қилиб тушунмовчиликларга аниқлик киритиб олишингиз мумкин.\nҲукумат томонидан аҳолига кўмир етказиб бериш тизимини такомиллаштириш, унинг нархи сунъий равишда ошиб кетишининг олдини олишга қаратилган чора-тадбирлар ишлаб чиқилиб, амалга тадбиқ этилмоқда. Унинг ижросини таъминлашда жамоатчилик, яъни сизни — истеъмолчини назорати муҳим ўрин тутади.\nЭСЛАТИБ ЎТАМИЗ, «Ўзбекенерго» ДАК электр станциялари, бюджетдан молиялаштириладиган ташкилотлар ва аҳолидан ташқари, кўмирнинг барча истеъмолчиларга реализация қилиниши биржа савдолари орқали амалга оширилиши назарда тутилган. Бунда биржа савдоларида кўмир қазиб олиш корхоналари сотувчи, кўмирдан ўз эҳтиёжлари учун фойдаланувчи истеъмолчилар харидорлар бўлади. Биржа савдоларида\nхарид қилинган кўмир қайта сотилиши мумкин эмас.


Ўзбекистонда Хитойнинг тиббий анъаналарига кўра доривор ўсимликлардан дорилар ишлаб чиқарилади — ekolog\nЎзбекистон Республикасининг инновацион соғлиқни сақлаш Миллий палатаси томонидан Хитойнинг Bei Jing Hong Tian Li Fhamaceutical Co.Ltd («Хунтяньли») компанияси билан соғлиқни сақлаш ва фармацевтика соҳасини ривожлантириш мақсадида Меморандум имзоланди.\n«Хунтяньли» фармацевтик компанияси анъанавий Хитой тиббиёти рецептлари асосида дори воситалари ишлаб чиқаради. Меморандумга кўра ҳамкорлик Хитойдан Ўзбекистонга доривор гиёҳларни етказиб беришдан бошланади, шундан сўнг бозорни ўрганиш режалаштирилган. Кейинги босқичда юртимизда дори воситаларни ишлаб чиқариш учун қўшма корхона очилади.\nМазкур ҳужжат ноябрьнинг бошида Тошкентда Ўзбекистон Республикасининг инновацион соғлиқни сақлаш Миллий палатасининг раиси Равшан Изамов ва «Хунтяньли» компаниясининг презеденти У Цинзе томонидан имзоланди.\nМеморандумда қайд этилишича Хитой компанияси Ўзбекистонда реабилитация касалхонаси ва соғломлаштириш шаҳарсасини қуришни режалаштирган. Унда анъанавий Хитой тибиёти асосларини ўрганувчи Марказ ҳам фаолият юритади. Томонлар биринчи босқичда қанд касаллиги, хафақон, юрак-томир ва жигар касалликларини даволашга мўлжалланган препаратларни ишлаб чиқариш ниятида. Қўшма корхона 2020-2024 йилларда қурилиб, Ўзбекистонга 100 млн. АҚШ доллари миқдорида сармоя киритилади.


Амерсфорт концлагеридаги 101 нафар ўзбекистонлик асир ҳақида ҳужжатли фильм ишланмоқда — Review.uz\nАмерсфорт концлагеридаги 101 нафар ўзбекистонлик асир ҳақида ҳужжатли фильм ишланмоқда\nСамарқандда 1941 йилда Смоленск остонасида асир тушган ва Нидерландиянинг Амерсфорт концлагерига жўнатилган 101 нафар ўзбек ўғлони тақдири ҳақида ҳикоя қилади.\nСамарқандда Иккинчи жаҳон уруши даврида юз берган тарихий воқеалар ҳақида ҳикоя қилувчи ҳужжатли киноасарни суратга олиш ишлари бошланди. Бу ҳақда "Ўзбеккино" миллий агентлиги матбуот хизмати хабар қилди.\nФильм жаҳон уруши вақтида аср тушган 101 нафар ўзбеклар ҳақида\nМазкур фильм 1941 йилда Смоленск остонасида асир тушган ва Нидерландиянинг Амерсфорт концлагерига жўнатилган 101 нафар ўзбек ўғлони ҳақида ҳикоя қилади. Йигитларни нацистларнинг ғоявий раҳнамоларидан бири Геббельснинг шахсий топшириғига биноан, немис аскарлари "ёввойи халқлар" билан қандай курашаётгани ҳақидаги тарғибот фильмини суратга олиш учун тайёрлайди. Гитлернинг Совет Иттифоқини яшин тезлигида босиб олишга қаратилган режаси барбод бўлгач, ушбу асар немис аскарларининг тушкун руҳини кўтариши, рақибларнинг "қанчалик ночор ва инсонийликдан йироқ" эканини кўрсатиши лозим эди.\n"Буханка" асрларни бир-бирини ғажиши учун ташланади\nАна шу мақсадда нацистлар 101 нафар ўзбекистонлик асирни танлаб олади ва уларга маълум вақт мобайнида овқат бермайди. Немисларнинг суратга олиш гуруҳи етиб келганида очликдан силласи қуриган ўзбек асирларининг олдига битта "буханка"ни отади. Уларнинг назарида асирлар бир бурда нон учун бир-бирини ғажишга тайёр туриши керак эди. Аммо ҳаммаси бошқача тус олди. Ўзбеклар нонни тенг бўлакларга тақсимлаб, бир-бирига узатади.\nНацистлар бундан ғазабга минади. Асирларни роса тепкилайди, кейин эса отиб ташлайди. Шу тариқа Геббельснинг ваҳшиёна режаси йўққа чиқади.\nЛойиҳани Самарқанд вилояти ҳокимлиги молиялаштиради\nАмерсфорт лагерида ҳалок бўлган 101 йигит фронтга Самарқанд вилоятидан боргани тахмин қилинади. Шу боис, "Ўзбеккино" Миллий агентлиги томонидан нидерландиялик кинематографлар билан ҳамкорликда амалга оширилаётган ушбу лойиҳа Самарқанд вилояти ҳокимлиги томонидан молиялаштирилмоқда.\nНидерландиялик журналист бу воқеани 20 йилдан бери тадқиқ қилади\nБу тарихий воқеани нидерландиялик журналист Ремко Рейдинг 20 йилдан бери тадқиқ қилиб келади. У айни пайтда Ўзбекистонга келиб, инсонпарварлик ва қаҳрамонликни тасвирловчи ушбу киноасарни суратга олиш жараёнида иштирок этмоқда.\nМазкур ҳужжатли фильм Разика Мергенбаева сценарийси асосида режиссёр Шуҳрат Маҳмудов томонидан суратга олинмоқда.


Ҳафта ижтимоий муаммолари: Ширин қовунлар мамлакати-2: Ҳожатхона саммити - Daryo\n20:12, 18.09.2019 90330\nҲафта ижтимоий муаммолари: Ширин қовунлар мамлакати-2: Ҳожатхона саммити\nКолумнистимиз Сарвар устанинг ёзишича, қовунлар мамлакати казо-казолари ижтимоий масалаларни ҳал қилишда давом этмоқда. Навбатдаги саммитда кўриб чиқилган масала ҳақида қуйида ўқишингиз мумкин.\nТалабалар пайпоғининг узунлиги, хотин-қизларнинг рўмоли, эркакларнинг соқоли, тўй-тадбирлардаги машина сонини тартибга солувчи мутасадди пешволардан яна бир янгилик. Дарвоқе, нега саммит? Маълум бўлишича, мажлис, кенгаш, йиғилиш, шўро сўзлари эскириб-чириб кетгани, форум, конференция, симпозиум, брифинг атамалари тез модадан қолгани учун мутасадди органларнинг навбатдаги йиғилишига биратўла саммит номи берилди.\nОхирги ҳафтада республика маърифат марказида халқ депутатлари билан ҳамкорликда ҳожатхонада қандай ўтириш мавзуида саммит бўлиб ўтди. Йиғилганлар долзарб фикрлар ва таклифларни ўртага ташлади ва кенгаш бир овоздан масаланинг долзарблигини эътироф этиб, якунида тавсиявий хулосалар чиқарди. Саммит хулосалари янги қарорга асос сифатида хизмат қилади.\nСаммитда таниқли депутатлар, маънавият мафияси сардори, маданият намояндалари, партиялар ва экологик ҳаракат фаоллари, диний картель имомлари, ички ишлар полковниги, ҳуқуқни муҳофаза қилиш органи вакиллари иштирок этди.\nЙиғилишни (жин урсин, саммитга тилим келишмаяпти) сенатор очиб берди:\n- Ҳозирги кунда жамиятимизда энг долзарб бўлиб турган, турли маиший ва ижтимоий жараёнларга таъсири катта бўлган ҳожат чиқариш масаласи алоҳида эътибор талаб қилмоқда. Биз ҳукуматимиз ғамхўрлиги остида бу имкониятдан баҳраманд бўлмоқдамиз, бироқ соҳада талай кўзга кўринган муаммоларни эътироф этиш лозим. Ҳозирга қадар бу соҳада дунёда етакчилар сафида эмасмиз. Қатор маҳаллий ва хорижий нашрлар томонидан эътироф этилган бу масалани кўриб чиқиб фуқаролар учун тегишли тавсиялар ишлаб чиқиш бугун ҳар кунгидан долзарб бўлмоқда.\nСанэпидстанция соҳаси бўйича йирик олим бу жараён инсоннинг табиий эҳтиёжи эканлигини фото ва видеоматериаллар билан шарҳлаб, узоғи билан икки кунда бир марта амалга ошириш мақсадга мувофиқлигини таъкидлади. Ўз вақтидан кечиктириш нохуш оқибатларга олиб келиши, хусусан, республика экологиясига жиддий зиён етказилишини тилга олди. Экология ҳаракати вакиллари олимнинг фикрига қўшилган ҳолда таълим ва бошқа даргоҳларда назорат-ўтиш пунктлари (НЎП) ташкил этилиб, кирувчиларнинг қорин соҳасини сканерлаб ўтказиш талабини илгари сурди.\nЖурналистлар уюшмасининг вилоят бўлими раиси мавзуни давом эттириб, мазкур жараённи тартибга солиш учун тегишли муассасалар олдига милиция ходимини бириктириш таклифини берди. Маънавият сардори эса муассаса тозалигини сақлаш мақсадида мижозлар ҳар бир хонага милиция ҳамроҳлигида киришини қонун билан белгилаб қўйишга чақирди. «Ижодкор эркак» жамғармаси раиси бу жараённи марказий телеканаллар орқали онлайн узатиш мақсадга мувофиқлигини қайд этди.\n«Камолот»чи ёш ва истеъдодли шоир «Айланаман, шаҳар кезиб айланаман, панароқ бир жой тополмай қийналаман» деб бошланувчи янги шеърини фурсатдан фойдаланиб ўқиб бериш истагини билдирди, аммо расмий кенгаш бўлгани сабабли уни зўрға тўхтатиб қолишди.\nХўш, регламент ва белгиланган тартиб-қоидаларга амалиётда қандай риоя этиш мумкин? Қандай ўтириш орқали тез тугатиш мумкин? Буларнинг бари тез орада чоп этиладиган янги қарорда ўз аксини топади. Маълумот тариқасида айтиш мумкинки, бу жараённи, асосан, икки хил усулда амалга оширилади: чиннитувак ва «Генуя» ертувагида. Тиббий нуқтаи назардан бу амални бажаришнинг оптимал шартлари ишлаб чиқилади.\nУшбу тавсиялар катта ижтимоий аҳамиятга эга бўлиб, фуқароларимизни ичқотиш, чурра, бавосил касалликларидан асрайди. Тайёр маҳсулотга қараш ва ҳидлаш тақиқланади, тиббий таҳлил учун режалаштирилган вазият бундан мустасно. Унда турли микроорганизмлар ва аномалиялар сезилса, зудлик билан тез ёрдамга қўнғироқ қилиш шарт. Буларнинг барчаси янги қарорда ҳисобга олинади.\nХаробадан қўрқинчли муждалар\nУники оқ, меники эса оппоқ\nАфанди қўйига кўзойнак таққани ҳақида\nБойга - доктор, камбағалга - дуо\n23:48, 05.06.2020 217908\n11:11, 18.06.2020 143115\n20:44, 26.05.2020 150463\n20:13 Бугун 2387\n19:52 Бугун 8570\nЕр остидаги «тирилувчи» аскарлар. Хитойдаги терракота армияси тарихи ҳақида\n19:31 Бугун 6806\nҲиндистонда бриллиантлар билан безатилган тиббий ниқоб сотувга чиқарилди\n19:23 Бугун 6438\nДиёр Имомхўжаев «Бухоро» — «Бунёдкор» ўйини қолдирилгани ҳақида: Ваҳимага ҳожат йўқ\n00:06 Бугун 143711\n00:26, 11.07.2020 141273\n22:24, 10.07.2020 131031\n20:12, 11.07.2020 127769


3 октябрь, 2019, 17:43 1167\nТеглар:Суперлига | Пахтакор | Шота Арвеладзе | Насаф | Локомотив\n"Пахтакор"нинг тахтга қайтиши\nСуперлиганинг 20-турида “Пахтакор” муддатидан аввал чемпионликни нақд қилди. Шота Арвеладзе икки ярим мавсумдан сўнг титул соҳибига айланди.\n2017 йилнинг ёзида “Пахтакор” мураббийлигини қабул қилиб олган грузиялик мутахассис анча қийинчиликларни бошидан ўтказди. Арвеладзе легионерлар ва маҳаллий футболчилар билан дастлабки уринишда бронза медалларига эга чиқди. Кейинги мавсум “шерлар” ҳар қанча ҳаракат қилишмасин “Насаф”дан ўтишса ҳам “Локомотив”га ета олишмади. Бу орада “Пахтакор” ўзининг асосий таъқибчиси қаршиликларнинг етакчи футболчиларини ўз сафига қўшиб олди. Бироқ чемпионлик учун бу ҳам камлик қилди. Клуб раҳбариятини натижалар қониқтирмади.\nСўнг Шота Арвеладзе охирги йўл – чемпионнинг етакчи футболчиларини жамоага жалб этди. Хорижда юрган Достонбек Ҳамдамовни ортга қайтарди. Бу уринишлар охир-оқибат мевасини бериб, жамоа муддатидан аввал чемпионликка эришди. Ўзбекистон Кубоги финалига йўл олди. Лига кубогида юришни давом эттирмоқда. Бир сўз билан айтганда, “Пахтакор” айни пайтда юртимиздаги энг қудратли жамоага айланди.\nШу даражага етиш учун пойтахтликлар энг кучлиларни тортиб олаверишди. Натижада бошқа рақобатчилар кучсизланди. “Локомотив” асосий ўйинчиларидан айрилди. Бир йил аввал “Насаф” шундай ҳолатга тушганди. Қолаверса, жамоанинг ўзи ёшларга эътибор бермади. Умидли саналган Жасурбек Яхшибоев захирага михланди. Ундан ташқари Арвеладзе натижа йўлида бошқа ёшларга имконият деярли бермади. Фақатгина Ҳожиакбар Алижонов бундан мустасно. У ҳам ҳозирги даражага омади келгани учун чиқди. Чунки “шерлар” Алижоновнинг позициясига Акмал Шораҳмедовни олиб келишганди. Шораҳмедов Олмалиққа кетгани учун Ҳожиакбарда ўзини кўрсатиш учун имкон пайдо бўлди ва мураббийнинг ишончини оқлади...\nШота Арвеладзенинг футболимизга олиб кирган янгиликлари ҳам йўқ эмас. Хорижлик мутахассис стадион майсаларининг яхшиланишида асосий роль ўйнади. Унинг танбеҳларидан сўнг айрим ареналарнинг майсалари янгиланди. Молиявий жиҳатдан бақувват “Пахтакор” жамоасининг моддий-техник баъзаси замонавий талабларга мослаштирилди. Машғулотларда энг охирги технологиялардан фойдаланилмоқда.\nБир сўз билан айтганда, Шота Арвеладзе “Пахтакор”да нафақат мураббийлик, балки менежерлик ҳам қилди. Жамоадаги ташкилийжараёнларга бош-қош бўлди. Энг асосийси, мухлислар жамоадан кутган ўйинни шакллантирди. “Пахтакор” биринчи ўринни муносиб тарзда қўлга киритди. “Шерлар” 2015 йилдан сўнг “Локомотив”нинг кетма-кет 3 йиллик ҳукмронлигига барҳам бериб, яна тахтга қайтишди. Жамоа 12-бор мамлакат чемпионлигини қўлга киритди.\n"Сурхон" назорат баҳсида "Пахтакор" ёшларини йирик ҳисобда енгди


Ўз жонига қасд қилиш – тубанликдир — Исломобод\nСиз шуердасиз Бош саҳифа → Ўз жонига қасд қилиш – тубанликдир\nislomobod Июль 8, 2020 0 Изоҳ\nЎЗ ЖОНИГА ҚАСД ҚИЛИШ – ТУБАНЛИКДИР.\nМашҳур саҳобий Абу Ҳурайра р.а.дан шундай ривоят қилинади: Пайғамбар с.а.в. дедилар: “Мусулмон кишига етадиган ҳар бир дард; қийинчилик, мусибат, қайғу-алам, озор ёки ғам ва ҳатто унга кирган тикон сабабли ҳам Аллоҳ таоло унинг хатоларини каффорат қилади”.\nПайғамбаримиз Муҳамад с.а.в.дан ворид бўлган мазкур ҳадисда мусулмон кишига етган ҳар бир дард, мусибат унинг хатоларига каффорат бўлиши, яъни Аллоҳ таолонинг раҳматига яқинлаштириши айтилмоқда. Аммо бизга маълум дардлар ичида бир касаллик борки, у сабабли инсон яратган Парвардигори Аллоҳ таолонинг раҳматидан йироқлашиб, қаҳрига дучор бўлади. Бу дард кўпчиликка маълум бўлган восвос касаллигидир.\nВосвос қандай касаллик?\nИнсон бажармоқчи бўлган ишига нисбатан ўз-ўзини идрок қилишдан унинг ақли қосир, нафсининг иштиёқи баланд, қалби беҳаловат бўлиб қилаётган ишининг оқибати нима билан якун топишини ўйламаса, бу шайтоний васвасадир. Мутлақ олганда, одамзот яралгандан бери унинг қалби Шайтон томонидан васваса қилиниб, Аллоҳ таоло рози бўлмаган турли разил йўллар — гуноҳлар томон бошқарилишига восвос дейилади. Бу тўғрида Ҳаққ таоло каломи шарифида шундай огоҳ этади:\n““(Эй Муҳаммад), айтинг: “Мен барча инсонларнинг Парвардигоридан, барча инсонларнинг Подшоҳидан, барча инсонларнинг Илоҳидан (менга) ўзи жин ва инсонлардан бўлган, инсонларнинг дилларига васваса соладиган, (қачон Аллоҳнинг номи зикр қилинганида) яшириниб оладиган васвасачи шайтон — Хоннаснинг ёмонлигидан паноҳ беришини сўраб илтижо қилурман”.\nМазкур сурада Аллоҳ таоло бандаларига “инсонларнинг дилларига васваса соладиган, (қачон Аллоҳнинг номи зикр қилинганида) яшириниб оладиган васвасачи шайтон — Хоннас” ҳақида расулига хабар бериб, унинг ёмонлигидан паноҳ сўрашга буюрмоқда. Пайғамбарга бўлган буйруқ унинг умматига бўлган буйруқдир.\nМаълум бўлишича, Шайтон инсоният билан бўладиган ўз муносабатини тўрт тоифага тақсим қилган экан:\nШайтонни ўйга солмайдиганлар, яъни улар томонидан шайтон бехавотир бўлган инсонлар тоифаси. Бунга иймон эътиқоддан узоқда бўлган, дину диёнатдан бехабар, бошқаларни гуноҳу маъсиятга етакловчи инсонлар киради. Юқоридаги сурада зикр қилинган “инсонлардан бўлган” жумласи бунинг далилидир.Уларни шайтон васваса қилмайди, чунки шайтон бу тоифадаги инсонларни инсон шаклидаги шайтонга айланиб бўлган, яъни ўз қавмидан, деб ҳисоблайди.\nШариат ва тариқат илмини мукаммал эгаллаган, иймон ва эътиқодда собитқадам бўлган кишилар. Улар ҳам шайтон васваса қилмайдиганлар тоифасига киради, чунки шайтон бундай кишиларни васваса қилиш натижасиз эканлигини яхши билади.\nРуҳи танасидан ажраганлар ҳам шайтон васваса қилмайдиган кишилар тоифасига киради. Жонсиз танани васваса қилиш шайтон учун фойдасиз ишдир, чунки инсон руҳи қабз этилиши билан унинг ўзига хос бўлган номаи аъмоли, яъни амаллар китоби ёпилади.\nИймон-эътиқодга энди дохил бўлиб, қалбида эътиқоди шаклланиб улгурмаган ва шариат илмидан етарли билимга эга бўлмаган кишилар шайтон васвасасига энг кўп дуч бўладиган кишилар ҳисобланади. Биз сўз юритмоқчи бўлган масала ҳам айнан мана шу тоифа ва уларга нисбатан бўладиган шайтон васвасаси ҳақидадир.\nМаълумки, Шайтон Одам фарзандларини токи, унинг танасида жони бор экан, мудом васваса қилади. Шайтон инсон қалбларини васваса қилишининг шакллари жуда кўп. Ҳатто, инсоннинг умрини сўнги дақиқаларида, дунёдан насибаси тугаб пойномаси тўлиб бораётган вақтда ҳам уни васваса қилишдан тўхтамайди. Инсон бошига ўзи кутмаган мусибатли ҳолатларга дуч келганда, аксар ҳолда, бу мусибатдан сабр-тоқатдан бошқа йўл билан қутулиш чоралари қидирилади. Баъзан иймон-эътиқоднинг сустлиги, сабр-тоқатдан бехабарлик сабабли, шайтон васвасаси оқибатида бу ҳолат инсоннинг ўз жонига қасд қилиши билан якун топади.\nИнсон ўзига омонатга берилган жонни ўз қўли билан таҳликага отиши, яъни ўз жонига ўзи қасд қилиши восвос касаллигининг энг юқори даражаси ҳисобланади. Чунки, ўз жонига ўзи қасд қилиш Аллоҳ таолонинг унга ато этган неъматларига, хоссатан берилган умр – холи ҳаётга ношукурлик ҳамда Одилу Ҳакам зотнинг белгилаб қўйган тақдирига нисбатан кечирилмас исёндир. Инсон томонидан қилинадиган гуноҳларнинг аксарини унинг ҳақиқий, сидқидилдан қилинган тавбаси сабабли Аллоҳ таоло мағфират қилар экан. Аммо инсоннинг ўз жонига қасд қилиш ҳолатида, агар унинг бу ҳатти-ҳаракати амалга ошса, унга бу гуноҳдан тавба қилишнинг имкони бўлмайди. Шунинг учун ўз жонига қасд қилиш инсонга нисбатан шайтон васвасасининг энг авж нуқтаси ва шайтоннинг бир инсон устидан тўлиқ ғалабаси ҳисобланади. Жумладан, бу дардга аксар ҳолда ёшларнинг мубтало бўлаётганини алоҳида эътироф этиш лозим. Хўш, ундан қандай сақланмоқ керак?\nИнсон онгига таъсир этувчи телвидения ва матбуотларда бу борада омманинг фикрини тўғри йўналтироладиган фикрларни олға суриш керак, токи бу маълумотлар инсонни ҳаётда ўз ўрнини топишга кўмак берадиган оқилона билимларни ўзида ҳосил қилишга ёрдам берсин. Зеро, инсоннинг оқилона билимлари унга хато йўлни англаш имконини бериб, беҳуда фикрлардан иборат шайтон васвасасидан халос бўлишига ёрдам беради. Ана шундай оқилона билимлар мажмуасининг энг мукаммали Ислом дини асоси бўлган Қуръони карим ва ҳадиси шарифда баён қилинган кўрсатмалар ҳисобланади. Чунки, Ислом динида бошга мусибат етганда, унга сабр-тоқат билан бардош беришга чақирилади. Қуйида анна шундай таълимотлардан баъзиларини ўқувчининг эътиборига ҳавола этсак.\nБақара сураси “…….Ва ўзингизни ҳалокатга ташламанг! Яхшилик қилинг! Албатта Аллоҳ яхшилик қилгувчиларни севади.” ҳамда Нисо сурасида келтирилган “….Ўз жонларингизга ўзларингиз қасд қилманглар. Албата Аллоҳ таоло сизларга меҳрибон зотдир.” 29-ояти ўз жонига қасд қилишдан ман қилиниши фикримизнинг далилидир.\nЖумладан, Пайғамбаримиздан ворид бўлган ҳадисларда ўз жонига қасд қилишнинг оқибатлари аниқ баён этилади. Абу Ҳурайра (р.а.)дан ривоят қилинган ҳадисда Пайғамбаримиз (с.а.в.) бу ҳақда шундай огоҳлантирадилар: “Кимки, ўз жонига темир билан қасд қилса, жаҳаннам оташида унинг қорнига ўз қўлидаги темири билан абадий азоб берилади. Ким заҳар ичиб ўз жонига қасд қилса, жаҳаннам оташидан абадий ҳўплаб-ҳўплаб ичкизилади. Ким ўзини тоғдан ташлаб ўлдирса, у абадий жаҳанамга улоқтирилади.”\nСалафи солиҳлар Иброҳимдан, у киши ибн Авндан ривоят қиладилар: “Кўнгилга (қалбга) келадиган нарса икки хил бўлади: Малак (Фаришта)нинг қалбга келтирадиган нарсаси ва шайтоннинг қалбга келтирадиган нарсаси. Агар Фариштанинг қалбга келтирадиган нарсаси бўлса, Аллоҳга ҳамду сано айтиб, унга шукр қил ва агар шайтоннинг макру маломати бўлса ундан сақлангин. У васвасадан паноҳ сўрагин”. (“Бидъатчи, адашган ва адаштирувчи фирқаларга раддиялар китоби”. Шайх Абу Мутиъ Макҳул ибн Фазл Насафий).\nПайғамбаримиз саллоллоҳу алайҳи ва салламдан ворид бўлган ҳадисларда инсонни шайтон васвасасидан сақловчи асосий омиллари қуйидагича баён қилинган;\nЗикр ва ибодат;\n“Ал-Фалақ” ва “ан-Нас” сураларини кўп тиловат қилиш.\nУқба ибн Омир р.а. дан ривоят қилинди, Расулуллоҳ с.а.в. дедилар: «Менга бу кеча нозил қилинган оятларни кўрмайсанми? Ҳеч ҳам бунақасининг мисли кўрилмаганди. Улар «Қул аъувзу би робби-л-фалақ» ва «Қул аъувзу би робби-н-нас» сураларидир». Имом Муслим ривояти.\nАллоҳ таоло Ўз Пайғамбари Муҳаммад саллоллоҳу алайҳи васалламга айтади: “Агар сизни шайтоннинг васвасаси йўлдан урмоқчи бўлса, Аллоҳдан паноҳ сўранг! Албатта,У эшитувчи, билувчидир”.\nЯъни, аввал “Аъузу биллаҳи минаш шайтонир рожийм”ни айтиб туриб, кейин Қуръон қироатини бошлагин. “Аъузу биллаҳи”ни айтиш Қуръони Карим тиловати учун тилни поклайди, кишини Аллоҳнинг китоби Қуръони Каримни ўқишга тайёрлайди ва қалбларни софлаб унга таскин беради ҳамда шайтоннинг васвасасидан сақлайди.\nВа яна Аллоҳ таоло айтади: “Эй Одам авлоди! Шайтон Ота-оналарингиз (Одам ва Ҳавво)нинг авратларини ўзларига кўрсатиб (уялтириб) жаннатдан чиқаргани каби сизларни ҳам алдаб қўймасин”. Ва яна Аллоҳ таоло айтади: “Аниқки, шайтон сизларга душмандир, бас уни душман тутинглар”.\nҲол шундай экан, биз Шайтонга қарши курашишдан хоҳ кечаси, хоҳ кундузи бўлсин унинг васвасаси ва макридан хотиржам бўлиб тўхтаб қолмоқлигимиз дуруст эмас.\n Шайх Абдулазиз Мансур. Қуръони карим маъноларининг таржима ва тафсири, Ан-Нас сураси. 1-2-3-4-5-6-оятлар мазмуни.\n Шайх Абдулазиз Мансур. Қуръони карим маъноларининг таржима ва тафсири, “Бақара ” сурасининг 195-ояти мазмуни.\n Шайх Абдулазиз Мансур. Қуръони карим маъноларининг таржима ва тафсири, “Нисо ” сурасининг 29-ояти мазмуни.\n Шайх Абдулазиз Мансур. Қуръони карим маъноларининг таржима ва тафсири, “Аъроф” сурасининг 200-ояти мазмуни.\n Шайх Абдулазиз Мансур. Қуръони карим маъноларининг таржима ва тафсири, “Аъроф” сурасининг 27-ояти мазмуни.\n Шайх Абдулазиз Мансур. Қуръони карим маъноларининг таржима ва тафсири, “Фотир” сурасининг 6-ояти мазмуни.\nДоримий роҳматуллоҳи алайҳнинг таржимаи ҳоллари\n“Дунё ва ундаги нарсалар лаънатлангандир. Фақатгина Аллоҳнинг зикри, муаллим ва шогирд бундан мустаснодир!”. Ҳадис.


Бугун, 4 март куни, пойтахтдаги Аҳмад Дониш кўчаси бўйлаб Амир Темур кўчаси билан кесишган жойда жойлашган автомобиллар учун мўлжалланган йўл ўтказгичда капитал таъмирлаш ишлари якунланиб, транспорт ҳаракати тўлиқ йўлга қўйилди.\n“Ўзбекистон темир йўллари” хабарига кўра, йўл ўтказгичнинг умумий узунлиги 495,55 метр, эни эса 31,34 метр, конструкция қисми 291,5 метр, ёндашиш йўлларининг узунлиги 165,8 метрни ташкил этади.\nЙўл ўтказгич 1999 йилда қурилган бўлиб, бугунги кунга қадар таъмирлаш ишлари амалга оширилмаган. Объектда таъмирлаш ишлари жорий йил 6 январ куни бошланди. Йўл ўтказгич қатнов қисмидаги темир-бетон конструкциялар алмаштирилди, таянч устунлари, темир-бетон қопламаларининг бузилган жойлари қайта тикланди, йўлни ажратиб турувчи қуйма бетон блоклар ўрнатилди.\nШунингдек, замонавий кўринишга эга ёритгич устунлари, темир-бетон ғилдирак қайтаргичлар ҳамда безакли металл панжаралари ва тўсиқлар, темир-бетон безак плиталари ўрнатилди.\nМаълумот учун, 2020 йил декабр ойида Аҳмад Дониш кўчасидан Кичик ҳалқа автомобил йўли, Мискин ва Уста Ширин кўчалари кесишмасидаги йўл ўтказгич капитал таъмирлашдан чиқарилиб, тўлиқ фойдаланишга топширилди.


Амстердам аэропортига қўнган самолёт шассисидан африкалик муҳожир мурдаси топилди\n10:30 / 13.09.2015\nАмстердам шаҳридаги Схипхол аэропортига қўнган юк ташувчи самолётнинг шассисида одам жасади борлиги аниқланди. Рейтер нашрида ёзилишича, бу самолёт 12 сентябрь куни маҳаллий вақт билан 06:30да Африкадан учиб келганди.\nСNN телеканалида айтилишича, бу жасад айни вақтда ўликхонага жўнатилган ва унинг шахсини ўрганишга ҳаракат қилинмоқда.\nТахмин қилинишича, у Европага шу йўл орқали етиб олишга ҳаракат қилган муҳожир.\nҚайд этиш керакки, охирги 1 йил давомида Африканинг Нигерия, Камерун, Чад, Мали, Ливан, Тунис, Сомали, Уганда ва бошқа бир қатор мамлакатларида жангарилар фаоллашиши кучайди. Натижада бу мамлакатларда ўн минглаб қочқинлар шимолга қараб интилишмоқда.\nБМТ ҳисоб-китобларига кўра Яқин шарқ ва Африкадан 2015 йилнинг бошидан буён 378 минг киши Европага кириб борган. Йил охиригача бу миқдор 1 млн нафарга етиши башорат қилинган.\nАйни вақтда муҳожирларни асосан Германия қабул қилмоқда. Нисбата кичик давлат бўлмиш Нидерландияга эса 1500 нафар муҳожир қабул қилиниши кутилмоқда.


Ўзбекистонлик чегарабузарлар қўлга олинди\n07 июл 2022, Тошкент вақти: 06:36\nКуни-кеча ўзбек-қозоқ чегарасини ноқонуний кесиб ўтишга уринган ўзбекистонлик 90 фуқаро қўлга олинди. Ҳозир қонунбузарлар Жанубий Қозоғистон ички ишлар бошқармасининг вақтинчалик сақлаш изоляторида ушлаб турилибди.\nЖанубий Қозоғистондаги “Онгтустиқ” чегара пости вакили подполковник Боймухонов “Озодлик” мухбири билан суҳбатда ушланганлар Қозоғистонга иш излаб ўтмоқчи бўлганини билдирди.\n“Аёл ва эркаклардан иборат бу гуруҳ орасида ёш болалар бўлмаган. Тегишли чоралар кўрилганидан сўнг ушланганлар Ўзбекистонга қайтариб юборилади”,- деди “Онгтустиқ” чегара пости вакили.\nСўнгги вақтларда ҳафтасига ўзбекистонлик ўнлаб меҳнат муҳожири Қозоғистондан ўз юртига депортация қилиниши табиий ҳолга айланиб қолди.\nҚозоғистон Миграция қўмитаси тарқатган маълумотга кўра, жорий йилда мамлакатга келган меҳнат муҳожирларининг сони ўтган йилгига нисбатан 41 фоиз кўп ва уларнинг қарийб 70 фоизини ўзбекистонликлар ташкил этади.\nҚозоғистон Ички ишлар вазирлигининг билдиришича, ҳозир мамлакатда ўзбекистонлик бир миллионга яқин меҳнат муҳожири ишламоқда.\nҚозоғистон ҳукумати мамлакатга меҳнат муҳожирлари келишидан манфаатдор экани таъкидласа-да, уларнинг ҳақ-ҳуқуқлари тўла ҳимояланмагани айтилади. Муҳожирларнинг хўрланиши, калтакланиши, ҳатто қулга айлантирилиши ҳолатлари кўп учрайди.\nМаҳаллий кузатувчилар фикрича, Қозоғистон иқтисодиётига каттагина фойда келтираётган меҳнат муҳожирлари аҳволи яхшиланиш ўрнига кун сайин ёмонлашиб бормоқда. Қўшни Ўзбекистондаги иқтисодий вазият яхшиланмас экан, бу мамлакатдан Қозоғистонга келаётган мигрантлар сонини камайтириб ёки тўхтатиб бўлмайди.


Харьковда ҳарбий омбор ёниши оқибатида 20 минг одам эвакуация қилинди\nУкраина бош вазири Гройсман ёнғин ҳудудидан эвакуация қилинган одамлар билан. 23 март, 2017 йил.\nУкраинанинг Харьков шаҳридаги ўқ-дори омборида юз берган ёнғин оқибатида минглаб одамлар эвакуация қилинди.\nУкраина президенти Петро Порошенко 23 март куни мазкур воқеа Россия давлат думасининг собиқ депутати Денис Вороненков Киевда отиб кетилган куни юз берганига эътибор қаратган ҳолда, омбордаги ёнғин Москва томонидан уюштирилган саботаж бўлиши мумкинлигини айтди.\nПорошенко Денис Вороненковнинг ўлдирилишини “Россия томонидан амалга оширилган давлат терроризми амали”, деб атаган эди.\nХарьков яқинидаги Балаклин ҳарбий базасидаги ўқ-дори омбори ёнгани ортидан 20 минг аҳоли бошқа жойга кўчирилди. Мазкур омбор Украина шарқидаги россияпараст айримачилар назорат қилаётган ҳудудлардан юз километр узоқликда жойлашган.\nУкраина бош вазири Владимир Гройсман 23 март куни Харьковда журналистлар олдида қилган чиқиши чоғида:\n-Афсуски, бир аёл оғир яралангани тўғрисида маълумот бор. Ҳозир унга профессионал тиббий ёрдам кўрсатиш бўйича барча чоралар кўрилмоқда. Ёнғин бўлган ҳудуд айни пайтда ҳам хавфли бўлиб қолмоқда, -деб айтди.\nЁнғин оқибатларини бартараф этишга 550 одам жалб қилинган.


Пешқадам мағлубиятга учратилди - PFС "Navbahor"\nПешқадам мағлубиятга учратилди\nU-18 Биринчилиги, 7-тур\n“Навбаҳор” – “Истиқлол” - 2:0 (1:0)\n27 июнь. Наманган. “Ёш куч” стадиони. 68 томошабин.\nҲакамлар: Ғайрат Жўраев, Максим Нехочин, Рифатжон Одилов, Абдураҳим Жабборов.\nГоллар: Б.Турғунпўлатов (5), А.Аҳмадхонов (20).\n“Навбаҳор”:16.Улуғбек Эгамбердиев, 5.Жасур Обидов, 7. Довудхон Исмоилов, 8.Асад Зокиржанов, 9.Абдурасул Қаюмбаев (20.Азимжон Аҳмадхонов, 90), 10.Азизбек Зокиров, 15.Ҳожиакбар Нурматов (11.Жамшид Ғаффоров, 60), 17.Баҳром Турғунпўлатов, 18.Ҳусанхон Аҳмадхонов, 19.Баҳром Яҳёхонов, 21.Достон Абдулҳаев.\n“Истиқлол”: 89. Шоҳжаҳон Исроилов, 2.Фаррух Ражабов, 3.Диёр Азимжонов, 4.Элнур Турғунов, 5.Улуғбек Муҳаммаджонов (18. Жамшид Одилжонов, 84), 7.Раҳматулло Ўктамов, 8.Асадбек Мамасодиқов (11. Собит Орифжонов, 69, 15.Самандар Халилов, 80), 9.Абдулбори Воситжонов (20.Жавоҳир Жўрабоев, 56), 10.Озод Қобилов (21.Нодир Нурматов, 52), 14.Достон Ўринбоев, 19.Хушнуд Бозоров.\nОгоҳлантиришлар: Ҳ.Нурматов (59) – А.Мамасодиқов (26), Ш.Исроилов (65), Д.Ўринбоев (73).\nU-18 Биринчилиги 7-тури доирасида “Навбаҳор” ўз майдонида Фарғонанинг “Истиқлол” жамоасини қабул қилди.\nТаъкидлаш жоизки, мазкур ўйин турнир жадвали етакчилари ўртасидаги кечаётганди. Боиси, фарғоналиклар бунгача ўтказилган 6та баҳснинг барчасида ғалаба қозониб, 18 очко билан 1-ўринда боришаётганди.\nАлександр Лян ва Муҳаммаджон Нуриддинов мураббийлигидаги U-18 жамоамиз эса ўтказилган 6та ўйинда 13 очко тўплаган ҳолда, 2-поғонани банд этиб турганди.\nШу боис, ушбу баҳс анча кескин курашлар остида кечди.\nУчрашувнинг илк дақиқалариданоқ устунликни ўз қўлларига олишга интилган ёш “лочинлар” 5-дақиқадаёқ ҳисобни очишди. Баҳром Турғунпўлатов жамоасининг навбатдаги ҳужумини самарали тарзда якунлаб, Шоҳжаҳон Исроилов қўриқлаётган дарвозани аниқ нишонга олди – 1:0.\nҲисоб очилганидан сўнг, ўйин янада кескин тус олди. Мезбонлар ҳисобдаги фарқни янада ошириш, меҳмонлар эса мувозанатни тиклашга ҳаракат қилишди. Аммо айрим вазиятларда футболчиларнинг зарбаларига аниқлик етишмаган бўлса, баъзи ҳолатларда дарвозабонлар ўз маҳоратларини намойиш этишди. Шу тариқа U-18 жамоамиз танаффусга 1:0 ҳисобидаги ғалаба билан чиқиб кетди.\nУчрашувнинг 2-бўлими ҳам анча кескин курашлар остида кечди. Ҳар икки жамоа аъзолари ҳужумкор ўйин намойиш этишди. Аммо ҳужумлар самарасиз якунланди.\nҲакам томонидан қўшиб берилган вақтда захирадан майдонга тушганига эндигина 2 дақиқа бўлган Азимжон Аҳмадхонов фарғоналиклар дарвозасини аниқ нишонга олиб, якуний ҳисобнинг 2:0 кўриниш олишини таъминлади.\nШу тариқа, “Истиқлол” жорий мавсумдаги илк мағлубиятини тан олган бўлса, мазкур ютуқдан сўнг, Александр Лян ва Муҳаммаджон Нуриддинов мураббийлигидаги U-18 жамоамиз ўз очколар сонини 16 тага етказиб, 1-давра баҳсларини 2-ўринда якунлади.


Ромсиз BLUBOO S1 смартфонини атиги 149,99 долларга олинг! - Terabayt.Uz\nРомсиз BLUBOO S1 смартфонини атиги 149,99 долларга олинг!\nХитойнинг Мустақиллик куни шарафига, BLUBOO компанияси ўзининг BLUBOO S1 смартфони учун максимал чегирмани эълон қилди. Бу ҳақда махсус веб-саҳифада хабар берилган.\nОдатий баҳоси 219,99 АҚШ доллари бўлган мазкур смартфон учун 1 октябрдан то 14 октябргача бўлган муддат ичида 149,99 доллар нархи бўйича буюртмалар қабул қилинади. Демак, BLUBOO S1 хусусиятлари билан танишиб чиқишга, ўйлаб бир қарорга келишга ва буюртма беришга етарли вақт бор.\nBLUBOO S1 смартфонининг хусусиятларига келсак: унинг ўлчамлари 148,6×74,3×7,9 миллиметрни ташкил этади, вазни эса 175 граммга тенг. Ромсиз Full HD-экранининг ўлчами диагоналига 5,5 дюймни ташкил этади. Асосий камераси 16+3 мегапикселли қўшалоқ Sony модулларига эга, олд камераси 8 мегапикселли. Аккумуляторининг сиғими эса 3500 мА/соатга тенг.\nСмартфонга бағишлаб тайёрланган расмий видеолавҳани томоша қилинг:\nМана, қуйидаги жадвалда BLUBOO S1’нинг хусусиятларини Xiaomi Mi Mix ҳамда Samsung Galaxy S8 флагманлари хусусиятлари билан таққослаб кўрсатилган:\nАгарда сиз ҳамёнбоп, бежирим ва бақувват ромсиз смартфон излаётган бўлсангиз, BLUBOO S1 – айни сизбоп вариант. Чегирма вақтида харид қилишга улгуриш учун мана бу ҳавола орқали махсус саҳифага ўтиб, буюртма беришингиз мумкин.\n#BLUBOO S1 #андроид смартфон #нархлар #хабарлар


Эрта климакс ҳақида 11 саволга жавоб - 6 Ноября 2014 - Xayotiy Maslahatlar - SHERLAR.BIZ - ENG YANGI SHERLAR 2018 2019\nSHERLAR.BIZ Juma, 24.05.2019, 02:38\nГлавная » 2014 » Noyabr » 6 » Эрта климакс ҳақида 11 саволга жавоб\nЭрта климакс ҳақида 11 саволга жавоб\n— Ёшим 40 да, яқинда ҳайз кўришдан қола бошладим. Шифокор «Бу эрта климакс» дея ташхис қўйди. Кўринишим, қадди-бастим жойида, ёшимдан анчайин ёш кўринаман, доимо ўзимни парваришлаб юраман. Аммо шифокор ташхисини эшитган дугонамнинг «Энди ўзингни ҳар қанча парвариш қилма, барибир тез қариб қоласан, климаксдан кейин аёл тез қарийди», деган гапларини эшитдиму оромим йўқолди. Кундан-кун тушкунликка тушиб бораяпман... Ёрдам беринг, нима қилай?..\nНозима, Жиззах шаҳри\n1. Неча ёшда бошланади?\nАввало бу ёшда аёлда ҳақиқатан климакс бошланган-бошланмаганини аниқлаш зарур. Баъзи ҳолларда гормонал бузилиш, тестостерон миқдори кўтарилиши, қалқонсимон без фаолияти бузилиши ҳам аменория, яъни ҳайз келиши тўхташига олиб келади. Шунинг учун аёлни текшириб, унинг касаллик тарихини ўрганиш лозим. Масалан, баъзи ҳолларда ўсимта (киста) сабабли тухумдонларнинг айрим қисмлари олиб ташлангач, улар тўла равишда ўз вазифасини бажара олмайди ва бу ҳайз циклига таъсир қилади. Бундай аёлларда эрта климакс аломатларини кузатиш мумкин. Бу эса тиббиётда климакс эмас, тухумдонлар фаолиятининг тугаши (истощение) деб аталади. Дори воситалари ёрдамида бунинг олдини олиш мумкин. Яъни, аёл ўзида ҳар қандай эрта климакс аломатлари сезиши билан шифокор кўригидан ўтиши ва гормонал фонни текширтириши зарур.\nКлимакс қачон бошланиши аёлнинг наслиёти билан ҳам чамбарчас боғлиқ. Онада климакс эрта бошланган бўлса, қизда ҳам бу ҳолат такрорланиши кузатилади. Климакс даври бошланишини 3 гуруҳга бўлиш мумкин:\nэрта климакс — 42 ёшдан кейин;\nнормал климакс — 50-55 ёшда;\nкечки климакс — 55 ёшдан кейин.\nКлимакс бошланиши 55 ёшдан кечикиши аёл организмидаги гормонал ўзгариш ёки бирор касалликдан дарак беради. Бундай ҳолатда зудлик билан шифокорга мурожаат этиш зарур.\n2. Эрта бошланишига нима сабабчи?\nузоқ ва давомли стресс, зарарли одатлар;\nтухумдонларнинг умуман ёки қисман олиб ташланганлиги;\nнурланиш ёки кимёвий терапия оқибатида тухумдонлар фаолиятининг бузилиши.\n3. Эрта климакс хавфлими?\nАёлда климакс даври эрта бошланишининг асоратларидан бири: климакс аломатлари оғир кечади. Чунки организм ҳали бунга тайёр эмас. Шунингдек, 40-42 ёшда климакс бошланган аёлларда остеопороз ва юрак-қон томир касалликларига чалиниш хавфи юқори. Эрта климакс бошланган ва тухумдон ёки бошқа гинекологик операцияларни бошдан кечирган аёлларга шифокор ёрдами зарур.\n4. Кечиктириш мумкинми?\nОрганизмда табиий бошланган климаксни тўхтатиб бўлмайди, фақатгина махсус муолажа ёрдамида унинг кечишини енгиллатиш мумкин. Лекин бунга тухумдонлар фаолиятининг бузилиши сабаб бўлса, уни дори воситалари ёрдамида кечиктириш мумкин.\n5. Аломатлари қандай?\nКлимакс даври бирдан бошланмайди. Аёл климакс ёшига яқинлашгани сайин (40 ёшдан кейин) унинг организмида тухумдонлар фаолияти сусайиши оқибатида эстрогенлар миқдори секин‑аста тушиб бораверади. Климакс бошланишидан 1-2 йил аввал баъзан ҳайз цикли бузилиши кузатилади. Кейинчалик эса ҳайз келиши камайиб боради ва охир-оқибат умуман тўхтайди. Климакс бошланганда аёл 3 даврни бошидан кечиради.\nИлк аломатлар: тўлқинсимон қизишиш, терлаш, кайфиятнинг ўзгарувчанлиги, йиғлоқилик, асабийлашиш, баъзи ҳолларда уйқусизлик.\nЎрта аломатлар: қинда қуруқлик пайдо бўлиши, жинсий ҳаётнинг бузилиши, пешоб чиқариш билан боғлиқ муаммолар. Масалан, аёл акса урса ҳам пешоб тутиб тура олмаслиги мумкин. Бунда аёл организмида эстроген гормони миқдори тушгани сабабли сийдик қопи мушаклари бўшашиши юзага келади. Айнан шу боис климакс ёшидаги аёлларда бачадон пастроққа тушиш ҳолатлари ҳам учраб туради.\nКечки аломатларига эса юрак-қон томир касалликлари, остеопороз киради ва булар климакснинг асоратлари ҳисобланади. Аёл климакс даврида ўзига эътиборли бўлиб, муолажаларни олмаса, бу асоратлар юзага келиш хавфи юқори.\n6. Гормонал терапиянинг салбий таъсири йўқми?\nАёл организмидаги эстроген гормонлари етишмовчилигини махсус дори воситалари ёрдамида тўлдириб туриш гормонал терапия дейилади. Аксарият аёллар климаксни табиий жараён, ўзи ўтиб кетади, дея шифокорга мурожаат қилишмайди. Мурожаат қилган ҳолатда ҳам гормонал терапия ҳақида эшитиши билан «семириб кетаман», «саратонга чалинар эканман», дея ваҳимага тушиб, муолажадан бош тортишади. Аксинча, климакс даврида даволанмаслик оқибатида аёлда модда алмашинуви секинлашиб, ортиқча вазн пайдо бўлади. Гормонал терапия аксинча, аёлни семириб кетишдан асрайди.\nБундан ташқари, гормон етишмовчилиги оқибатида мушаклар бўшашиб, тери қуруқлашиб боради. Бу эса ажинларни кўпайтиради, аёлда эрта қариш бошланади. Мазкур ноқулайликлардан ҳам даволаш орқали қутулиш мумкин.\n«Саратонга олиб келади», деган фикр ҳам нотўғри. Ҳозирги кундаги гормонал дори воситалари таркибидаги гормонлар миқдори жуда паст бўлиб, аёл саломатлиги учун хавф туғдирмайди. Улар фақат организмга етишмаётган гормонлар миқдорини етказиб беради.\nКлимакс ёшидаги аёлларга хавф туғдирувчи касалликлардан бири — остеопороз. Суяклар муртлашиши оқибатида аёл арзимаган йиқилиш сабабли ҳам қўл-оёғини синдириши мумкин. Бу жароҳатларнинг энг хавфлиси эса бўкса бўйинчасининг синиши. Бу аёл учун ҳукм, яъни ногиронлик. Климакс бошланганда албатта малакали шифокор кўригидан ўтиб, белгиланган гормонал терапия билан муолажа қилиш лозим. Шунингдек, климакс ёшидаги аёлга даво муолажаси белгилашдан аввал шифокор унинг умумий саломатлигини текшириб, натижаларга кўра гормонал терапия буюради.\n7. Гормонал терапияга қарши кўрсатмалар борми?\nКўкрак бези саратонига чалинган;\nэндометрий саратонига чалинган;\nоғир турдаги жигар касалликлари ёки ўт пуфаги тоши касалликлари;\nқиндан сабабсиз қон келиши ҳолатларида гормонал терапия мумкин эмас.\nШу билан бирга, қон босими кўтарилиб турадиган, бош оғриғи (мигрень), қандли диабет, ўт пуфаги хасталиклари, эпилепсия билан касалланган аёлларга ҳам гормонал терапия тавсия этилмайди.\n8. Гормонал терапия мумкин бўлмаса, нима қилиш керак?\nБу ҳолатларда аёлларга фитогормонлар, яъни ўсимликларга оид гормонлар тавсия қилинади.\n9. Климакс даврида асосий кўрсатмалар қандай?\nАёл ўзига аҳамиятли бўлиши керак. Албатта ҳамма керакли таҳлилларни топшириб, маммолог ва гинеколог кўригидан ҳеч бўлмаганда йилда бир бора ўтиб туриш зарур.\nЁғли таомларга ружу қўймасдан, озиш учун ҳам турли парҳезларга зўр бермасдан кунига 5‑6 марта оз‑оздан овқатланиш зарур.\nФаол ҳаёт тарзи олиб бориш фойдали, чунки климакс даврида модда алмашинуви секинлашади.\nСоя маҳсулотлари (соя сути, соя гўшти) эстрогенларга бой, уларни истеъмол қилиш мақсадга мувофиқ.\n10. Климакс даврида аёл ҳомиладор бўлиши мумкинми?\nКлимакс аломатлари бошланган даврда аёл ҳомиладор бўлиб қолиши мумкин. Шу сабабли энди климакс аломатларини бошидан кечираётган аёллар ҳомиладорликдан сақловчи контрацептивларни ичишлари зарур. Кеч туққан аёлларда климакс кеч бошланади, деган фикр ҳам мавжуд. Бу кечки ҳомиладорликка эмас, тухумдонлар фаолиятига боғлиқ бўлган жараён. Тўла климаксни бошидан ўтказиб, бир йил ва ундан ортиқ давр ичида бирор марта ҳайз кўрмаган аёл эса ҳомиладор бўла олмайди.\n11. Климакс аёл ҳаётининг сўнгими?\nКўп аёллар климакс даврида асабийлашиб, ҳаётларининг сўнгги нуқтасига келгандек, тушкунликка тушиб, ўзларига эътибор бермай қўйишади. Эстрогенлар миқдори пасайиши оқибатида аёлда жинсий ҳаётга бўлган истак ҳам сўниб боради. Натижада ўзини ҳам, турмуш ўртоғини ҳам қийин аҳволга солиб қўяди. Бу нотўғри, климакс аёл ҳаёти тугади, дегани эмас! Гормонал терапияга қарши кўрсатмалар бўлмаган тақдирда уни қабул қилиш лозим. Муолажа климакс аломатларини енгиллатиш билан бирга, юрак‑қон томир касалликлари ва остеопорознинг ҳам олдини олади.\nКлимакс — аёл организми учун табиий жараён ва табиатга қарши бора олмаймиз. Аммо замонавий тиббиёт ёрдамида климакснинг барча аломату асоратларини енгиш, гўзаллик ва саломатликни сақлаб қолиш мумкин.\nГинеколог‑эндокринолог Гўзал АЗИЗОВА билан ҳамкорликда Мадина ЗАРИФ тайёрлади.\nКатегория: Qizlarga Maslahatlar | Просмотров: 3429 | | Рейтинг: 5.0/5\nDilorom 16.02.2018 16:42\nкошимча жавоблар борми йукми


ИЖТИМОИЙ АҲАМИЯТГА ЭГА ДАСТУРЛАР - Ўзбекистон овози газетаси\nИЖТИМОИЙ АҲАМИЯТГА ЭГА ДАСТУРЛАР\nизчил амалга оширилишидан манфаатдормиз\nЎзбекистон Халқ демократик партияси Сурхондарё вилоят кенгашининг IХ пленуми бўлиб ўтди. Унда партия ташкилотлари ва депутатлик гуруҳларининг ЎзХДП дастурий мақсад ҳамда вазифаларини бажариш, электорат манфаатларини ҳимоя қилишга қаратилган фаолиятини такомиллаштириш, партиянинг 2011-2014 йилларга мўлжалланган Ҳаракат дастури ижросини таъминлаш билан боғлиқ масалалар кўриб чиқилди.\n— Партия ташкилотлари ва халқ депутатлари маҳаллий Кенгашларидаги депутатлик гуруҳларининг ташаббускорлигини кучайтириш электорат манфаати ҳимоясида ҳал қилувчи аҳамиятга эгадир, — деди ЎзХДП Сурхондарё вилоят кенгаши раиси, халқ депутатлари вилоят Кенгашидаги депутатлик гуруҳи раҳбари Иброҳим Ёқубов. — Ўтган йили партиямизнинг 2011-2014 йилларга мўлжалланган Ҳаракат дастури ижросини таъминлаш борасида муайян амалий натижаларга эришдик. Хусусан, халқ депутатлари туман ва шаҳар Кенгашларидаги партиямиз депутатлик гуруҳлари томонидан 18 та масала, шунингдек, депутатларимиз ташаббуслари билан яна 3 та масала ўрганилиб, сессиялар муҳокамаларига киритилди. Натижада маҳаллий вакиллик ҳокимияти даражасида электорат манфаати ҳимоясига хизмат қиладиган қарорлар қабул қилинди. Айни пайтда депутатлик гуруҳлари уларнинг жойларда тўлиқ бажарилиши устидан назоратни изчил амалга ошираяпти.\n«Обод турмуш йили» Давлат дастурининг вилоятда тизимли бажарилиши юзасидан партия ташкилотлари ва маҳаллий Кенгашлардаги ЎзХДП депутатлик гуруҳларининг аниқ иш режалари ишлаб чиқилган. Уларнинг бажарилиши жисмоний имконияти чекланган, ижтимоий ҳимояга муҳтож кишилар ва ёш оилаларни қўллаб-қувватлаш, хотин-қизларни касаначилик ва ҳунармандчиликка жалб этиш, бандлигини таъминлашда алоҳида аҳамиятга эга. Шундай экан, бизга ишонадиган қатлам манфаати йўлида мавжуд имкониятлардан оқилона фойдаланиш талаб этилади.\n— Бугунги кунда касб-ҳунар коллежлари битирувчиларини доимий иш ўринлари билан таъминлаш долзарб вазифа ҳисобланади, — деди Олий Мажлис Қонунчилик палатаси депутати, ЎзХДП фракцияси аъзоси Алишер Содиқов. — Бу борада партия ташкилотлари ҳамда маҳаллий Кенгашлардаги депутатлик гуруҳлари зиммасида жиддий вазифалар турибди. Бунда аввало, аҳоли ўртасида дастурларда кўзда тутилган вазифалар, уларнинг аҳамияти ва мазмун-моҳиятини кенг тушунтириш, давлат ва ҳудудий дастурлар ижроси бўйича депутатлик ва жамоатчилик назоратини кучайтириш зарур.\n— Депутатлик гуруҳлари электорат манфаатини таъминлашда биз учун асосий куч ҳисобланади, — деди ЎзХДП Термиз туман кенгаши раиси, халқ депутатлари туман Кенгашидаги депутатлик гуруҳи раҳбари Тўрабек Зоиров. — Ўтган йили депутатлик гуруҳимиз ташаббуси билан аҳоли бандлигига доир 2 та масала ўрганилиб, сессия кун тартибига киритилди. Сессияда бандлик дастури ижросини тўлиқ таъминлаш, бу борада мутасадди идора-ташкилотлар раҳбарларининг масъулиятини оширишга қаратилган қарорлар қабул қилинган.\nЭнг муҳими тегишли қарорлар қабул қилиш эмас, уларнинг ижросини таъминлашдир. Шундай экан, ижтимоий аҳамиятга эга қарорлар ижроси эътиборимиздан четда қолмаслиги керак.\nШунингдек, пленумда сўз олган партия ташкилотлари раҳбарлари, халқ депутатлари вилоят, туман ва шаҳар Кенгашларидаги партия депутатлик гуруҳлари аъзолари, «Истиқбол» ёшлар қаноти ва «Фаол аёллар» қаноти етакчилари Обод турмуш йилида партия дастурий мақсадларини амалга ошириш, тегишли Давлат дастурлари, ҳукумат қарорларининг ижроси юзасидан депутатлик ва жамоатчилик назоратини кучайтириш, касб-ҳунар коллежлари битирувчилари бандлигини таъминлаш, хизмат кўрсатиш ва сервис соҳасини ривожлантириш, электорат билан ишлаш, партия дастурий мақсад ва вазифаларини бажаришда бошланғич партия ташкилотлари фаоллигини ошириш масалалари юзасидан фикр-мулоҳазаларини билдиришди.\nПленумда вилоят партия кенгаши ижроия қўмитаси ва вилоят Кенгашидаги депутатлик гуруҳининг 2012 йилдаги фаолияти ҳамда вилоят кенгашининг 2012 йил бюджети ижроси ва 2013 йилги бюджетининг асосий кўрсаткичлари тўғрисидаги масалалар ҳам кўриб чиқилди. Улар юзасидан тегишли қарорлар қабул қилинди.


Чол ва денгиз (4) – mulkdor.com\nAugust 21 2019, 09:08 АдабиётКитобларКутубхона\n— Балиқ боягидан хийла секин сузяпти,— деди у. Чол шўр сувда қўлини узоқроқ тутиб туришни истарди-ю, аммо балиқ яна тортқилаб қоладими, деб қўрқди: шунинг учун ҳам у ўрнидан туриб, чилвирни елкаси билан тортиброқ қўйди ва қўлини офтобга тутди. Чилвир қўлнинг бор-йўғи биргина, аммо худди ишга энг асқатадиган юмшоқ жойини тилиб кетган эди.\nИш долзарбга келишда қўли ҳали тоза ҳам керак бўлишини чол тушунар, келиб-келиб, бошданоқ унинг дардисар бўлиб қолганлигидан ғижинарди.\n«Бироз тотиниб ол,— деб ўйлади у қоп-қора сув ва унга қиялаб кетган ўрамга назар солар экан,— билагинг бақувватроқ бўлади. Бу қўлда нима гуноҳ бор? Ахир, сен қаторасига неча соатдан бери балиқни ушлаб турибсан ўзинг. Аммо барибир охиригача ундан айрилмайсан.\nҲозирча тотиниб ол».\n«Ажойиб, этли балиқ экан, – деб ўйлади у.— Яхшиямки, қўлимга макрель эмас, тунец тушди. Макрель ўлгидай чучмал бўлади. Бу балиқда бўлса, шира деярли йўқ ва бунинг устига таом сифатида бақувват. Айтгандай, бекорчи хаёллар билан мия чалғитишнинг нима ҳожати бор,— деб ўйлади у.— Қиттаккина бўлса ҳам тузнинг бўлмагани чатоқ бўлдида. Бу қолган бўлаклар офтобда нима бало бўлади — қоқланадими, ёқи ҳидланиб қоладими, билмайман.\nШунинг учун, оч бўлмасам ҳам, яхшиси уни еб қўя қолай. Улканвой ҳам ўзини мулойим ва мўмин тутяпти. Мен тунецни охиригача еб тугатаману, сўнг бошга тушганини кўришга ҳозир бўламан».\nБаъзи одамларга кичкина қайиқ билан очиқ денгизда қолиш жуда ҳам қўрқинчли кўринади. Чол шу ҳақда ўйлар экан, уларнинг бу қўрқинчлари ҳаво тўсатдан айниб қоладиган ойлардагина асосли деган фикрга келди. Аммо, ҳозир довуллар уввос тортадиган фасл киргану, довулнинг ўзидан дарак йўқ экан, демак йилнинг энг сара вақти ҳам худди шунинг ўзи бўлади.\n«Бе, қўлим ёзилиб кетади ҳали,— деб ўйлади у.— Жилла қурса, ўнг қўлимга кўмаклашиш учун, албатта ёзилиб кетади. Бор эканда, йўқ экан, кўк денгиздан нарида уч оға-ини: бир балиқ ва менинг икки қўлим: бўлган экан… Албатта ёзилиб кетади. Лўқ бўлиб туриши шармандалик-ку, ахир».\n2 Куз ва қиш ўтиб бораётган бўлса ҳам, дарахтлар яшил либосини ечмас, «дун» деб аталадиган бағри кенг, сайҳон Ҳинд водийлари йил бўйи баҳордагидай кўкалам бўлиб турар эди. ...\nАдабиётMarch 9 2019, 01:03\nОт кишнаган оқшом (қисса) 82-қисм\n82 Шунда... шунда, от кишнади. Умрим от билан ўтди. Ҳай бир отларни кўрдим, ҳай бир кишнашларни эшитдим. От сувсаб кишнади, от очқаб кишнади. Шунда от кўнглини сув бериб ...\nАдабиётAugust 15 2019, 07:08


RAHBARXON.uz | ЎПКА СИЛИ ЎПКА СИЛИ – RAHBARXON.uz\nЎпканинг сурункали шамоллаши, балғамнинг сақичсимон қуюқ бўлиши ўпка силини келтириб чиқаради. Наслдан-наслга ўтадиган ўпка сили сурункали сил ҳисобланади. Қуюқ балғам ошқозон ичакларида тўсиқ пайдо қилади. Юракка ҳаво етишмаслиги балғамнинг таъсиридан бўлади. Бу касаллик айниқса, қиш, баҳор ойларида активлашади. Даволаш қийин кечади. Чунки нам ҳавода балғам кўпаяди. Балғам тозаловчи дориларнинг ўндан бири таъсир этади, холос.\nБемор ўз яқинларига бу касалликни юқтирмаслик учун ҳар жойга балғам тупуриб ташламаслиги керак. Даволаниш ҳар бир беморнинг ўзига боғлиқ. Чунки бу касалликка чалинганлар спиртли ичимлик, совуқ сув, аччиқ, ўта шўр нарсаларни истеъмол қилмасликлари керак. Дориларни ўз ватида қабул қилиши, иложи борича эчки сутини оч қоринга овқат ўрнига ичиб юришлари керак.\nЎпкада тешик ёки кўп миқдорда балғам бўлса, ҳар куни наҳорга учта тухум ютиш керак. Уни ўн кундан кейин бештага, 20 кундан кейин еттитага етказиб, ҳар ўн кунда кўпайтириб борилади.\nБундан ташқари, тўрт дона қуритилган анжир, икки ош қошиқ зира, тўрт дона сариқ ҳалила, бир ош қошиқ меҳригиё кукунидан олиб икки литр узум сиркасига солиб, паст оловда бир литр қолгунча қайнатилади. Ҳар куни уч маҳал бир ош қошиқдан овқатдан бир соат олдин ичилади.\nКўка, қизилтасма, иттиканак илдизи, тоғрайҳон, совунўт, зиғир уруғи, қора седана, сариқ ҳалила, балила, долчин, тотум, қора андиз илдизи – ҳаммасидан тенг миқдорда олиб, майдалаб аралаштирилади ва икки литр сувга икки ош қошиғини солиб, паст оловда бир литр қолгунча қайнатилади. Кейин бир ош қошиқ асал солиб, ҳар икки соатда 100 г дан ичилади. Бу дори жуда кучли бўлганлиги сабабли ҳар кун эрталаб учтадан хом тухум ютилса, албатта шифо бўлади.\n100 г дан қирқбўғин, наъматак, ялпиз, игир илдизи ва оддий четан мевасидан олинади ва икки ош қошиғини кечқурун термосга солиб, устига икки стакан қайноқ сув қуйилади. Эрталаб сузиб олиб, тўрт қисмга бўлиб кун давомида овқатдан ярим соат олдин ўпка сили касаллигида организмни мустаҳкамлаш учун ичилади.\nЗардобни 40-50 0С даражагача қиздириб ичилса, сурункали бронхит, ўпка шиши, ўпка силига фойда қилади, балғамни кўчиришга яхши ёрдам беради.\n150 г алой шарбатидан, 100 г сариёғдан, 50 г какаодан олинади. Алой баргини кесишдан олдин ўсимликка 7-10 кун сув қуйилмайди. Сирли идишда асал ва сариёғ эритилади. Ҳаммасини аралаштириб, шиша идишда совитгичга қўйилади. Кунига бир ош қошиқдан бир стакан қайноқ сут билан эрталаб ва кечқурун ичилади. Даволаниш муддати – икки ой, 20 кун танаффус қилгач, муолажа такрорланади.\n100 г дан қораандиз, ширинмия илдизи ва газандадан олинади ва уч ош қошиғини кечқурун термосга солиб, устига уч стакан қайноқ сув қуйилади. Эрталаб сузиб олиб, тўрт қисмга бўлиб, овқатдан ярим соат олдин 150 г дан ўпка силидаги кучли йўталда ичилади.\n100 г теракнинг янги куртакларидан олиб, устига бир литр ароқ қуйилади ва ўн кун қоронғи, иссиқ жойда сақланади. Вақти-вақти билан чайқатиб турилади. Сузиб олиб, кунига уч маҳал ярим ош қошиқдан сут билан йирингли ўпка силида ичилади.\n75 г дан тиллабош ва кийикўтидан, 100 г қўзиқулоқдан олинади ва уч ош қошиғини кечқурун термосга солиб, устига уч стакан қайноқ сув қуйилади. Эрталаб сузиб олиб, тўрт қисмга бўлиб, овқатдан ярим соат олдин 150 г дан ичилади.\nЎпка силини даволашда қуйидаги йиғмадан фойдаланиш мумкин: гулхайри барги, арпабодиён, бўймодарон, сигирқуйруқ барги, зиғир толқони, сумбула илдизи, чучукмия илдизи, индов толқони, анжир, қоқиўт, игир илдизидан 200 г дан олинади. Ҳаммасини қўшиб, 15 литр ёмғир сувида аста-секин ўн дақиқа қайнатилади. Сузиб олиб, уч маҳал оч ҳолда овқатдан ярим соат олдин 50 г дан уч ой ичилса, сил касали даф бўлади. Ёзда ҳар куни икки соат тол соясида ўтирилса, тузалиш тезлашади.\n100 г дан газанда, бинафша ва қуштарон (қизилтасма) ўтларидан, 75 г қораандиз илдизидан олинади ва уч ош қошиғини кечқурун термосга солиб, устига уч стакан қайноқ сув қуйилади ва эрталаб сузиб олинади. Кунига тўрт маҳал овқатдан ярим соат олдин 150 г дан ичилади.\n100 г дан қоқиўт илдизи, газанда ўти ва наъматак мевасидан олинади ва уч ош қошиғини кечқурун термосга солиб, устига уч стакан қайноқ сув қуйилади. Эрталаб сузиб, кунига тўрт маҳал 150 г дан овқатдан ярим соат олдин ичилади.


Алишер дераза ром устаси эди. Бир...\n26.11.2021 16:31 0 2378\n22 ёшли Алишер Рўзметов оиласига кўмак бериш мақсадида узоқ вақт дераза ромларини йиғиш цехида ишлади, аммо унинг болаликдан бошқа қизиқиши бор эди. Кунларнинг бирида у дўстларидан бир янгиликни эшитиб қолди. Бу эса унинг ҳаётини ўзгартириб юборди.\nXabar.uz ҳамда IT-парк ҳамкорликда йўлга қўйилган навбатдаги лойиҳада чирчиқлик фронтенд дастурчи Алишер Рўзметовнинг ҳикоясини эълон қиламиз.\n«Мен болалигимда ҳарбий бўлишни орзу қилганман. Чунки дадам бу соҳада фаолият юритган. Бироқ, вақт ўтгач мен бошқа йўналишни танладим. Ота-онамга ёрдам бериш мақсадида дераза ромлари ясайдиган цехда ишладим. Бу касбда 4 йил меҳнат қилдим. Очиғи, ёшлигимдан компютер технолгияларига қизиқиб келганман. Аммо бу соҳада билим олишга имкониятим бўлмаган.\nБир кун дўстларим менга IT-марказни тавсия қилишди. Бу ерга келганимда, менежерлар ҳамма маълумотларни батафсил тақдим этишди. Қолаверса, бу ердаги шароитлар ҳам менда катта таассурот қолдирди.\nВеб-дастурлаш соҳасидан Frontend йўналишини танладим. Устозим Улуғбек Мирзаев менга бу йўналиш бўйича таълим берди.\nТаҳририятдан: Ахборот технологиялари туфайли ҳаёт тарзи ўзгариб кетган ёшлар ҳақида ҳикоя қилишда давом этамиз. Сизнинг ҳаётингизда ҳам АйТи билан боғлиқ шунга ўхшаш ўзгаришлар содир бўлганми? Ёки шундай воқеалар гувоҳимисиз? Телеграм орқали расмий ботимизга — @xabargayoz_bot хабар қолдиринг. Кейинги қаҳрамон сиз ёки танишларингиз бўлиши мумкин!\nТехнология 27/12, 09:11\nШерзод Шерматов: «IT Park ҳам ўзига хос мегапроектга айланади»\nТехнология 24/12, 15:27\n«Киберспорт» мусобақасининг вилоят босқичи ўтказилди\nТехнология 23/12, 11:56\nФарғонада танловлар ҳафталиги: 50 км баландликка учирилган совға (видео)\n#йиғилиш - 57


Умид Искандаров севишганлар ролидан чарчади - Zamin.uz\n06:30 / 31.03.2018\nУмид Искандаров севишганлар ролидан чарчади\nБугунги актёр Умид Искандаровни саволга тутмаймиз, аксинча актёр ўзи ҳақидаги фикрларни ўзи баён этади.\nФақат таълим берган ёки бирор-бир касбга ўргатган инсонларни устоз, дейиш нотўғри менимча. Мен ҳар куни учратадиган, билиб-билмай менга ўрнак бўлганларни ҳам устоз деб тан оламан. Ҳақиқий устозлар ҳаётда танлаган йўналишимизни аниқлашга ёрдам беришади. Бу рўйхатнинг биринчи қаторида олийгоҳдаги Эдуард Давидов, Маҳкам Муҳаммедовлар ўрин олган. Улар менга санъат ҳақидаги тушунчаларни сингдириб, қизиқишимни орттиришган. Бундан ташқари, укам Муҳаммадали Искандаров ва бувимдан ҳам кўп маслаҳат оламан.\nТеатрда фаолият олиб бориш ҳақида кўп ўйлаганман. Фақат бунинг учун авваламбор ҳар бир ишни тўғри тақсимлай билиш керак. Кун тартибим режага солинмаган. Кундузи 2-3 гача ухлаб, кейин туни билан тасвирга олиш ишлари, ижод билан банд бўламан. Бундай режимда театрда ишлай олмаслигим аниқ. Лекин театрда роль ижро этиб, томошабинлар билан жонли мулоқотда ишлашни орзу қиламан. Бу масканга, у ерда фаолият юритадиган устозларга меҳрим бошқача.\nШундай вақтлар бўлдики, менга таклиф қилинган барча ролларни ўйлаб ўтирмасдан қабул қилдим. Аммо бир хилликдан қочиш вақт келди. Бу гапим билан киноижодкорларни қоралаш, ижодларига паст назар билан қараш ниятим йўқ. Бироқ ўзимни тарихий, киноматографиямизда янгилик бўла оладиган жанрдаги фильмларда кўргим келяпти. Севишганларнинг ролидан жуда чарчадим. Умид Искандаров замон қаҳрамони ролларини ижро этадиган вақт келди, деб ҳисоблайман. Лекин шундай бўлса ҳам, бекорчи бўлиб қолмаслик учун бир-икки фильмларда ролларим бор.\nБу ҳаётда муаммосиз яшаб бўлмайди. Бугун мени қийнаётган ташвишлардан бири бу кам харажат қилиб, яхши киноасар суратга олиш. Дунёда шундай картиналар борки, уларнинг харажати жуда кам, бироқ, энг кассабоп кинога айланган. Шу ўринда, Муҳаммадали режиссёрлигида суратга олинаётган янги лойиҳани айтиб ўтмоқчиман. “Афғонда қолган...” фильмининг воқеалари орқали 80-йилларнинг долзарб масалалари бугунги кунимизга ҳам таъсир этаётганини кўришингиз мумкин.\nКўпинча санъаткорни фақат санъаткор тушунади, деган гапни эшитаман. Тўғри, баъзи масалаларда ҳамкасбларнинг тил топишиши осон. Лекин чин дўст бўлишда касбнинг ҳеч қандай ўрни йўқ. Масалан, менинг яқин дўстларимдан бири ички ишлар ходими — Музаффар. У билан бир-биримизни тушуниш учун ярим сўзнинг ўзи кифоя. Лекин барчадан афзал кўрадиган инсоним, бу — укам. У билан ҳар қандай вазиятда бир-биримизни қўллаб-қувватлаб турамиз.\nБолалигимдан машиналарга, уларнинг тузилишига янги чиққан моделларига жуда қизиқаман. Орада ташвишлар билан бўлиб бу хоббимни бироз унутган эдим. Аммо энди ўша қизиқишим яна ортиб боряпти. Бўш вақтим бўлиши билан машиналар ҳақидаги кўрсатувларни мазза қилиб томоша қиляпман.\nБиласизми, шу кунгача шахсий ҳаётим билан боғлиқ барча саволларга жавоб бериб келганман. Аммо бугун тушуниб етдимки, санъаткорнинг шахсий ҳаёти доим сир бўлиб қолиши керак экан. Чунки, сўнгги пайтларда оилам билан боғлиқ бўлар-бўлмас гап-сўзлар тарқалди. Бу жуда ёқимсиз ҳолат. Шунинг учун оилам ҳақидаги ҳар қандай саволларни очиқ қолдиряпман. “Оғзи куйган, қаттиқни ҳам пуфлаб ичади” дейишади-ку... Нафақат рафиқам, балки ота-онам ҳақида ҳам гапирмайман.\n”Оltin Humo” миллий кинотақдимоти ўз ишини бошлади\nАктриса Муқаддас Саъдуллаева: талабалик, оналик ва ижодий режалари ҳақида